text:
Sporini vaksa úr orðum
Eitt portrett av rithøvundinum Jóanesi Nielsen.
SPORINI VAKSA ÚR ORÐUM lýsir rithøvundin, sjómannin, verkamannin, sosialistin og tjóðskaparmannin Jóanes Nielsen (f. 1953), ein tann týdningarmesti og hvassasti pennurin í nýggjari føroyskum bókmentum. Skiftandi millum frásøgn og yrkingar ger Katrin Ottarsdóttir, filmsskapari, eina hugtakandi lýsing av manninum aftan fyri høvundin. Jóanes sigur bersøgin frá lívsroyndum, ið hava havt týdning fyri hann sum menniskja og sum rithøvund, og hann himprast ikki at vísa sítt viðbrekni sum menniskja og sum maður.
Eykatilfar á dvd-útgávuni : Yrkingaupplestur við Jóanesi og ymisk onnur brot.
Les UMMÆLI í Sosialinum her.
Katrin Ottarsdóttir um filmin:
"Sporini vaksa úr orðum" man vera íbirtur av mínum egnu fordómum um Jóanes. Hesin álvarsami maður, sum altíð hevur verið ein partur av býarmyndini í Havn - antin á prutli ella í djúpum tonkum við hondunum handan bak gjøgnum havnargøtur. Ivaleyst ikki ein maður, ið tók tilveruna við løttum. Og so var hann eisini yrkjari og livdi sína kommunistisku sannføring fult og heilt sum fiski- og arbeiðsmaður. Hartil vóru hansara atfinningarsomu og bersøgnu lesarabrøv og greinir ofta at lesa í bløðunum.
Sjálvt um eg bara eri 4 ár yngri enn Jóanes, so tóktiskt hann mær altíð øgiliga vaksin og ræðandi í síni sannføring. Eg var vís í, at ein sóvrin sum eg, í hansara miskunnarleysu eygum, ikki hevði nakað upp á seg. Eg, ein politiskur ignorantur, gitin av tveimum inkarneraðum javnaðarfamiljum.
Nei, Jóanes var bara ikki ein persónur, tú kundi fara yvir um vegin at tosa við uttan at kenna teg býttan og óvitandi um lívsins sonnu viðurskifti. Eg var eisini vís í, at vit neyvan nakrantíð fóru at hava nakað við hvønn annan at gera.
Tað var eisini við skelvandi hondum at eg, sum so leingi havi verið asfaltføroyingur, fór í gongd við hendan filmin um og við tjóðskapar- og tjóðveldisføroyinginum mikla. Mundi hann fara at gjøgnumskoða mín tvørrandi intellektuella og politiska førleika og skýra filmsprojektið sum óseriøst og popput?
Men samstundis eri so passaliga treisk, tá tað snýr seg um at gera film, at eg valdi at leypa á bláman og so síggja, hvussu leikur fór. Og eg má viðganga, at allir mínir fordómar vórðu gjørdir væl og virðiliga til skammar."
Credits
Leikstjórn, upptøka & klipping: Katrin Ottarsdóttir. Hugskot: Hugin Eide & Katrin Ottarsdóttir. Ljóðbland: Iben Haahr Andersen. Framleiðandi: Hugin Eide. Framleiðsla: Blue Bird Film © 2009. Longd: 75 minuttir (+ ?? min. eykatilfar á fløgu-útgávuni). Undirtekstir: Danskir og enskir.
Frumsýningar: Desember 2009 á Meiarínum í Havn. Donsk frumsýning í februar 2010 á Bryggjuni í Keypmannahavn.
Stuðlað hava: Mentamálaráðið, Mentanargrunnur Landsins, Eik Banki, Fjølrit, Føroya Skúlabókagrunnur, KulturKontakt Nord, Dansk-færøsk Kulturfond og Tórshavnar Kommuna.
© 2007 Hugin Eide | Design by Andreas Viklund


c: text/html

text: Guðmundur Andri Thorsson er íslendskur høvundi og politikkari. Hann hevur skrivað eina sera vakra bók um kenda pápa sín, Thor Vilhjálmsson, ið á donskum hevur fingið heitið, Og så trille, tulle, rulle vi. Bókin er ein mynd av pápanum, ið var ein sera egin maður, ið bæði var krevjandi, kærleiksfullur, avantgardistiskur, modernaður og sjálvglaður, sum kravdi nógv av teim hann hevði kær. Ikki minst av konuni, ið bæði stóð fyri reinskrivan av handritunum hjá manninum, samstundis sum hon var fulltíðararbeiðandi tíðindakvinna, ansaði børnum og húsi.

robotstxt: allowed

filter: keep


text:
Tríggir mans deyðir í samanstoyti í Kochi
Týsmorgunin rendi eitt farmaskip á ein útróðrarbát úttanfyri strondina í Kochi í India, og í minsta lagi tríggir mans doyðu.
Sambært einum teirra, ið slapp frá vanlukkuni á lívi, fingu tveir av manningini løstir, og níggju eru ikki komnir afturíaftur.
“Farmaskipið steðgaði ikki at hjálpa okkum,” sigur hann.
Hetta var triði samanstoyturin í hesum økinum í bara ein mánaða, og sum hevur havt deyða við sær.
Oceanic, sum útróðrarbáturin æt, fór úr bygdini, Munambam, í Kerala-landslutinum í India, mánadagin, og mánakvøldið var hann staddur einar 23 fjórðingar úr Munambam.
Vanlukkan hendi klokkan 03.30 um náttina, tá stóra farmaskipið rakti og søkti indiska útróðrarbátin. Ein av manningini hevur sagt løgregluni, at báturin var raktur afturi á reyvini, og hann var einsamallur á vakt, tá samanstoyturin hendi.
Enn er ikki greitt, hvat tað var fyri farmaskip, ið rendi á útróðrarbátin, men illgruni er um, at talan er um 160.000 dwt tangaskipið, Desh Shakti, sum siglir undir indiskum flaggi. Skipið var á veg úr Chennai til Basra í Irak, tá hendingin fór fram, og embætismenn hava sagt, at Desh Sahkti var har á leiðini.
Menninir, ið komu frá vanlukkuni á lívi, eru 20 og 29 ára gamlir. Teir vóru báðir fluttir á sjúkrahús til viðgerðar.
Kelda: The Maritime Executive


text:
AB U21 spæla semifinalu í steypakappingini í kvøld, mánakvøldið 13. august, kl. 19.45 ímóti EB/Streym á Eiði.
Tað hevur gingið gott hjá U21 liðnum hjá AB í ár. Í innleiðandi umfarinum í landskappingini spældu teir seg víðari til FM-bólkin, og har liggja teir næstfremstir í løtuni.
Í steypakappingini eru teir nú komnir til semifinaluna, sum verður spæld í kvøld. Har satsa teir uttan iva alt uppá at røkka einum finaluplássi. Vónandi koma áskoðarar norður til Eiðis í kvøld at stuðla U21 liðnum, so vit aftur fara at síggja AB í einari steypafinalu!


text:
Niðanfyri standandi skriv er komi frá H71 og er hettar ein góð upphiting til okkum øll, gul og blá, stór sum smá. Kom vit fara
”Ein góðan hondbóltsbita? Tað ber væl til í Hoyvíkshøllini!
Leygardagin 16. desember verða teir seinastu dystirnir í bestu kvinnu- og mansdeildini í ár spældir.
Jólini skula eisini rúma, at vit steðga á, dvølja við og njóta løtuna, og tí hava vit valt at gera nakað serligt burtur úr hendan dagin.
Droppa matgerðina tann leygardagin! Tí í Hoyvíkshøllini fæst matur til keyps til børn og vaksin hendan dagin.
Niðriundir kunnu børnini keypa pitsa og toast, meðan vit uppi á í kantinuni selja sild, breyð og súpan.
Eisini fæst okkurt gott til keyps at smyrja hálsin við. Vit mugu hava orku at fagna, heppa og kveikja leikararnar.
So góðu hoyvíkingar, vestmenningar og øll onnur, sum bara elska hondbólt:
Verið vælkomin í Hoyvíkshøllina leygardagin 16 . desember til
* Hvonn-dystin H71-VÍF klokkan 16:00
* FTZ-dystin H71-VÍF klokkan 18:00
Vit gleða okkum almikið til ein spennandi og hugnaligan dag, har so mong sum gjørligt vónandi hava hug at seta sín dám á – uttan tóman maga.”


text:
Streymmátari í Suðuroyarfirði
Mándagin 21.juni setti Brimil ein streymmátara niður á botnin í Suðuroyarfirði. Hetta er liður í einari verkætlan, sum hevur til endamáls at gagnnýta sjóvarfalsorkuna, og at veita neyvari sjóvarfalskunning.
Vaktar- og bjargingarskipið Brimil var mánakvøldið 21. juni í Suðuroyarfirði og setti ein streymmátara út vegna Náttúruvísindadeildina á Fróðskaparasetrinum. Mátarin er settur á umleið 67 m dýpi norður úr Nabbinum. Streymmátingin er ein liður í einari verkætlan, sum hevur til endamáls at kortleggja møguleikarnar at fáa el-orku úr sjóvarfalsrákinum. Náttúruvísindadeildin hevur gjørt líknandi mátingar í Skopunarfirði og í Leirvíksfirði.
Vestfalskyrrindini í Suðuroyarfirði
Øll, sum hava hug til sjógvin, kenna til hugtakið "Vestfalskyrrindini í Suðoyarfirði". Um henda mátingin hepnast, so verður møguligt at gera neyvar forsøgnir fyri nær kyrrindir og broddar verða og hvussu hart rákið verður á hesum staðinum.
Mátarin
Streymmátarin stendur niðri á botninum, og mátar streymin í sjónum frá mátarinum og upp ímóti vatnskorpuni. Mátitólið er ein sonevndur RDCP (Recording Doppler Current Profiler), ið virkar á líknandi hátt, sum eitt vanligt ekkolodd, ið sendir ljóðstrálir út. Ljóðstrálurnar raka ymiskt í sjónum og verða sendar aftur til tólið. Í mun til eitt ekkolodd, sum brúkar eina ljóðstrálu, so hevur streymmátarin fýra ljóðstrálur, og er tað í høvuðsheitum hetta, sum ger tað møguligt at rokna streymin frá ljóðsignalinum.
Sjálvur mátarin er settur út á 61o 39.615'N og 6o 54.639' W. Úr mátaranum liggja tveir endar eftir botninum út í hvør sítt søkk. Vestara søkkið liggur á positión 61o 39.661'N og 6o 54.915' W og eystara søkkið liggur á positión 61o 39.572'N og 6o 54.347' W. Eingin standari ella boya er á mátiútgerðini, so onki er, sum órógvar sigling á leiðini, men heitt verður á bátar, ið ætla at fiska á hesum leiðunum, um ikki at kasta ímillum nevndu positiónir, tí vandi er fyri at koma fastur í útgerðina, sum liggur niðri á botninum.
Granskingarráðið og SEV stuðla
Verkætlanin verður stuðlað fíggjarliga av Granskingarráðinum og SEV og av Fiskiveiðieftirlitinum við at skip teirra seta streymmátaranar út og taka teir upp aftur. Verkætlanin skal verða liðug í mars mánaða í 2011.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Tíðindi, mentan og ítróttur
Afturbering til filmsgerð
Tað er ein samd vinnunevnd, sum mælir løgtinginum um at samtykkja uppskotið.
Endamálið við uppskotinum er, at føroysk filmsfólk sleppa at menna sínar førleikar í størri útlendskum filmsframleiðslum.
Filmsframleiðsla skapar nógv avleitt virksemi, og tað kann eisini loysa væl fíggjarliga, um útlendingar gera film í Føroyum.
Skotið verður upp, at upp í 25% av góðkendu útreiðslunumm verða endurgoldin.
Eisini verður kravt, at útlendingar skulu fíggja í minsta lagi 25% av framleiðsluni í Føroyum, so skipanin gevur fíggjarliga javnvág.
Á fíggjarlógini næsta ár eru 200.000 krónur settar av til afturberingarskipanina. Upphæddin er lítil, tí byrjað verður varisliga, og óvist er, hvørjar filmsverkætlanirnar vera, sigur Poul Michelsen í viðmerkingunum til uppskotið.
Vinnunevndin sigur í viðmerkingunum, at føroyingar í mestan mun eiga at sleppa at røkja leiðsluuppgávur, t.e. starvsfólk við leikstjóra-,klipp-,ljós- og ljóðuppgávum.
Undir viðgerðini í vinnunevndini kom fram, at skal tað eydnast at fáa størri filmsverkætlanir til Føroya, er tørvur á at hækka játtanina munandi, tí ein stór filmsverkætlan kann lættliga fara at kosta milliónir í afturbering, sigur vinnunevndin.
Uppskotið kemur til aðru viðgerð í tinginum fríggjadagin.
Sí eisini


text:
Fýra miljardir norskar krónur um dagin. So nógv er virðið á norska oljugrunninum økt við í fyrsta ársfjórðingi av 2017. 357 miljardir krónur eru fossaðar inn í ein av heimsins ríkastu grunnum, takkað veri einum lagaligum partabrævamarknaði og eini
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain


text:
Leygardagin kl. 16.00 er 1. Deildarfótbóltur aftur skránni tá teir næstbestu hjá HB koma á vitjan hjá B68 á Svangaskarði. Uttan iva ein torførur dystur, tí man veit ongantíð hvat er uppi ímóti tá man møtir teimum næstbestu hjá teimum, sum leika í Betrideildini.
Hesaferð er tað sum kunnugt HB, sum stríðist fyri at sleppa undan niðurflyting, sum er á vitjan á Svangaskarði. HB er nr. 7 við 11 stigum, og bara eitt stig fleiri enn Giza Hoyvík á 9’inda plássinum. Á einum góðum degi kunnu HB eisini arga øll lið, og tað prógvaðu teir m.a. tá teir á heimavølli vunnu 4-2 á ÍF.
Eftir skeivu gongdina hesi seinastu 3 umførini á útivølli, har B68 einans hevur fingið 1 stig, skal nú B68 reisa seg aftur. Útivøllurin hevur eisini hilnast sera illa, har B68 einans hevur fingið 4 av 18 møguligum stigum. Einastu ferð at B68 hevur vunnið á útivølli, var ímóti júst HB. Á heimavølli hevur hinvegin hilnast sera væl, har B68 hevur vunnið allir 7 dystirnar higartil, og so er bara vóna at tað gongur líka væl í morgin.
B68 er annars nr. 4, har sum B68 eisini endaði í fjør, og tað gevur sum kunnugt ikki uppflyting. Men ÍF á triðja plássi, er bara eitt stig frammanfyri B68, meðan NSÍ á øðrum plássi er 4 stig frammanfyri. NSÍ hevur longu leikt hetta umfarið har teir taptu á Skála, og tí kann B68 við einum sigri á HB leggja seg nærri at teimum.
Men vit fáa at síggja ímorgin og vóna sjálvandi at B68 viðhaldsfólk møta fjølment.
Koyr á B68


text:
Nógv fólk vóru møtt upp til at taka ímóti Krúnprinsafamiljuni á vestari bryggju í Klaksvík. Løgmaður og Jógvan Skorðheim tóku ímóti og fekk Mary eitt blómutyssu frá dóttrini hjá borgmeistarnum. Tey kongaligu heilsaðu uppá allar Býráðslimirnar og leiðsluna í Klaksvíkar Kommunu. Tey heilsaðu eisini uppá tey mongu sum vóru møtt upp og síðani gekk leiðin Les meira…
Forfatter: Símun á Høvdanum
KÍ steypavinnari hjá U15 dreingjum
Fyri løtu síðani eydnaðist tað einum væl leikandi KÍ liðið at vinna steypafinaluna hjá U15 dreingjum. KÍ legði seg framum 1-0 í 7. min., har David Biskostø Andreasen, smekkaði eitt langskot í málið. Hetta gjørdist eisini hálvleiksstøðan. Í 42. minuntti missir ein B36 leikari bóltin á miðjuni og Jens Mortan Samson gerst púra fríur við Les meira…
Dagsins leikari Jens Mortan Samson
Dagsins leikari í dag gjørdist nummar átta hjá KÍ, Jens Mortan Samson og tað var fult uppiborið. Hann spældi ein branddyst. Tillukku Jens Mortan SáH
KÍ á odda 2-0 við Jens Mortan
Í legði 42 minuntti legði Jens Mortan Samson seg á odda 2-0. Ein B36 missir bóltin á miðjuni og Jens Mortan Samson gjørdist púra fríur og ótarnaður kundi leggja KÍ á odda 2-0.
KÍ frammanfyri 1-0 í hálvleikinum
Tað gongur gott hjá okkara U15 dreingjum, teir eru frammanfyri 1-0 í hálvleikinum og var tað David Biskopstø Andreasen, sum hegnsliga langt útaftur smekkaði bóltin í málið hjá B36, tá ið 7. min. vóru leiktir. Koyr á KÍ Seinni hálvleikur er byrjaður og tit kunnu síggja dystin her:
Her síggja tit beinleiðis stroymin U15 B36-KÍ
Finalan hjá U15 hjá dreingum verður stroyma beinleiðis. Tað eru spældir 30 min. og KÍ er á odda 1-0. Her beinleiðis troyming av Tórsvølli frá finaluni um Cadbury Steypinum millum B36 – KÍ, klikk her: “U15 B36 – KÍ” ella á mynd herundir. Koyr á KÍ SáH
Myndir áðrenn móttøka Dannebrog
Har skuldi alt rigga áðrenn tey konguligu komu til Klaksvíkar. Havnameistarnir, politiskar, ljóðmaðurin Jan Gardar stríddist av øllum alvi at fáa alt at uppá pláss. Býráðslimirnir vóru spentir og vóru teir flestu í føroyskum klæðum. Borgmeistarin hevði eina samrøðu við eitt Japanskt filmslið og News.fo fekk góðar myndir av Býráðslimum, Borgmeistarafrúðini og dróttrini, sjá herundir: Les meira…
Føroyingar við til norðurlendska skjótikapping í Noregi
Komandi vikuskifti er norðurlendsk meistara kapping í ítróttar skjóting í Oslo í Noregi. Skjótisamband Føroya hevur úttikið 6 skjúttar at umboða Føroyar í kappingini. Teir eru Finn Ludvig, Esmar Joensen og Jón Jacobsen í trap, og Jóannis Joensen, Tórur Fløtt og Jóhann Fløtt í skeet. Hesirskulu kappast í leirdúgvuskjóting, við aðrar skjúttar úr Danmark, Finnlandi, Les meira…
Hvat ætlar Klaksvíkar Kommuna við Stangavegnum?
Strekkið á Stangavegnum frá omankoyringini oman á Stangabryggjuna norður til hús okkara er sum høvuðsvegur ígjøgnum bygt øki helst Føroya mest órøkta strekki. Tað hevur ligið sum ein skomm nú í mannaminni, og tað tykist ikki, sum kommunupolitikkarnir látast um vón. Tað er púra ábyrgdarleyst at hesin dvalin skal halda fram. Hetta er jú høvuðsvegurin Les meira…
KÍ vann sannførandi 6-0 á B71
Í gjárskvøldið tók KÍ ímóti B71 í Djúpumýru. Fyrri hálvleikur var javnur, vit einari lítari yvirvág til KÍ og miðskeiðis í hálvleikinum legði Henry Heinsen KÍ á odda 1-0 eftir eitt gott hornað frá Ronni Møller Iversen, hetta gjørdist eisinis støðan í hálvleikinum. Í seinna hálvleiki skrædnaði alt hjá B71 og KÍ vann sannførandi dystin Les meira…


text:
Býráðsfundur 30. november 2006
1.
J. nr. 102 – 06/00801
2. viðgerð av eykajáttan til útstykkingar.
-Býráðið hevur á fundi 3/11-2006 samtykt at veita eina eykajáttan uppá 3,5 mió. kr. til útstykkingar og at hækka inntøkurnar fyri sølu av grundstykkjum við 1. mió. kr.
2.
J. nr. 561 - 06/00870
2. viðgerð av eykajáttan til vegin til smærru íbúðirnar í Runavík.
-Tekniska nevnd og Fíggjarnevndin mæla til eykajáttan uppá 1,1 mió. kr. til konto 34025-7030 vegagerð íløgur.
-Býráðið hevur á fundi 3/11-2006 samtykt at taka undir við Teknisku nevnd og fíggjarnevndini.
3.
J. nr. 046 – 06/00850
Uppskot til ein húsavørð afturat til skúlarnar.
Tekn. deild hevur gjørt skema sum lýsir støðuna viðv. húsavørði.
Skema 1 vísir núverandi húsavørðar.
Skema 2 vísir har í eingin húsavørður er.
Skema 3 er eitt uppskot/ynski um broytingar og setan, av einum húsavørði afturat.
Tekn. deild vil enn einaferð mæla til at seta ein húsavørð afturat.
-Mentanarnevndin hevur á fundi 20/11-2006 mælt til, at settur verður ein húsavørður afturat.
Eisini mælir Mentanarnevndin til at Tekn. deild skipar arbeiðið og møguliga umhugsar eina roterandi skipan við húsavørðunum.
4.
J. nr. S 90a – 06/00888
Búnaðarstovan sendir umsókn frá Søldarfjarðar Bygdasavni, um keyp av gamla skúlanum í Søldarfirði, til ummælis.
-Mentanarnevndin kann viðmæla ætlanini, men mælir til at umhugsa, um savnið ikki kann verða partur bygdarsavninum Forna.
5.
J. nr. 202 – 06/00843
Reglugerð fyri kirkjugarðarnar í kommununi.
-Byggi- og býarskipanarnevndin mælir til at seta nýggju reglugerðina í gildi.
6.
J. nr. 512 – 06/00732
Mentanarnevndin hevur á fundi 18/09-09 mælt til at kanna uppskotið frá Elduvíkarnevndini nærri, um at byggja almenna WC við parkeringsplássið sunnan fyri Elduvíkar Kirkju.
-Byggi- og býarskipanarnevndin mælir til at seta wc á matr nr 11a, sí viðløgdu plantekning.
7.
J. nr. 503 – 06/00913
Útstykking á Skála framhald av Fagralíð
-Byggi- og býarskipanarnevndina mælir til at kommunan ognar sær lendi til 4 grundøkir.
8.
J. nr. 352 06/00914
Nýggjur barngarður í Søldarfirði.
-Byggi- og býarskipanarnevndina mælir til at broyta býarplanin soleiðis at C4 øki omanfyri Niðaraveg í Søldafirði verður flutt oman á matr nr 30a, sunnanfyri Essuna.
-Sosiala nevnd tekur undir við tilmælinum frá Byggi- og býarskipanarnevndini um at broyta býarplanin og leggja økið sunnanfyri Essuna út til Barnaansing.
9.
J. nr. 521 – 06/00932
KLA v/ Maju Bourbiaa søkir í skrivi df. 14/11-06 um at leingja leigusáttmálan til ”grillbarrina” á matr. nr. 219a, helst í eini 20 ár.
-Byggi- og býarskipanarnevndina mælir til at leingja leigumálið við 5 árum.
10.
J. nr. 352 – 06/00889
Víðkan av barnaansingini.
Sosiala deild hevur kanna fleiri hølismøguleikar til vøggustovu og mælir til at gera avtalu um leigu av kjallaranum hjá Eldrafelagnum Nón. Neyðugt er við íløgu á hølini, umframt í service, innbúgv, barnavognar og inni– og uttandura leikur. Mett íløga íalt uml. 600.000 kr, sum Sos. deild mælir til verður flutt av íløgukonto fyri 2006 til 2007.
-Sosiala nevnd tekur undir við tilmælinum frá Sosialu deild.
-Fíggjarnevndin góðkennir ikki yvirføring millum ár, men at nýtsla í 2007 verður avsett í 2007.
11.
J. nr. 352-200600944
Eykajáttan til Barnaansingina 2006
-Sosiala nevnd mælir til at taka undir við tilmælinum frá Sosialu deild um eykajáttan á 510.000
-Fíggjarnevndin mælir til eina eykajáttan til barnaansingina á 510.000,00
12.
J. nr. 352 – 06/00878
Uppskot um bygging av tveimum barnaansingarstovnum, einum á Skála og einum í Søldarfirði
-Sosiala nevnd mælir til at gera avtalu um bygging av 1. og 2. byggistigi í Søldarfirði og á Skála har seinna byggistig bert verður innilokað.
-Fíggjarnevndin mælir til at málið verður loyst eftir hesum leisti, men at endalig dokumenterað loysn má fyriliggja til næsta fund.
Mælt verður eisini at gera kostnaðarmeting fyri byggibúgving, atkomuveg, parkeringsøki og asfaltering áðrenn næsta fund.
13.
J. nr. 046 – 06/00850
Møgulig setan av húsavørði til barnaansingarstovnarnar í kommununi.
Ummæli frá Teknisku Deild:
TD vil enn einaferð mæla til at seta ein húsavørð.
Fyri at røkja eina uppgávu, sum strekkir seg frá Æðuvík til Oyndarfjarðar krevst nokk eisini at húsavørðurin hevur bil.
-Sosiala nevnd tekur undir við tilmælinum at seta húsavørð til barnaansingina. Mælt verður til at fíggja 200.000 kr. av viðlíkahaldskontuni, og við eini meirjátta uppá 100.000 kr.
Somuleiðis verður mælt til at gera íløgu í bil fyri 100.000 kr.
-Fíggjarnevndin mælir til at Tekniska deild kannar neyvt hvørjar uppgávur ymsu starvsfólkini, sum hon hevur undir sær, hava og hvussu nógv arbeiðstíð má avsetast til viðlíkahaldið av einstøku bygningunum.
Hetta við atliti til at allar neyðugar arbeiðsuppgávur verða loystar av verandi starvsfólki. Ábyrgdir fyri ymsu uppgávunum verða givnar ávísum persónum.
14.
J. nr. 130 – 06/00806
Áseting av kostnaði fyri grundstykkir á ídnaðarøkinum í Skálafirði.
-Fíggjarnevndin mælir til at prísurin verður ásettur eftir sama leisi sum stykkið var selt eftir í Skálafirði fyrr í ár, t.v.s. at útgrevstur, planering v.m. verður gjørt fyri egna rokning av tí, sum keypir stykkið, eftir treytum, sum verða ásettar av umsitingin hjá Runavíkar kommunu.
15.
J. nr. 512 – 06/00839
Sp/f A Smíð undir stovnan søkir um ídnaðarøki at byggja eina uml. 400 m2 stóra høll á.
Ummæli frá Teknisku Deild:
Í Byggiætlanini fyri ídnaðarøki á Kráargili frá august 2001 er øki merkt D2-øki, í dag eitur tað D5-øki, stendur at fyri grundstykkir frá 1.300 m2 og uppeftir er nýtingarstigi 0,60, og fyri stykkir sum eru smærri enn 1.300 m2 er nýtingarstigi 0,4.
TD skjýtir upp at býta Øki A, sum víst á síðu 3. í Byggiætlanini, upp í 4 smærri grundstykkir sum víst í dømi 1, og verður nýtingarstigi her 0,4.
-Byggi- & býarskipanarnevndin mælir til at taka undir við tilráðingini frá Tekn. Deild og at fáa geiðu á um uppfyllingin er nøktandi.
-Fíggjarnevndin mælir til at prísurin verður ásettur til 250 kr/m2
16.
J. nr. 102 – 06/00939
Eykajáttan til Moldgoymsluna í Rituvík.
-Tekniska nevnd og fíggjarnevndin mæla til eina eykajáttan uppá 285.000 kr fyri 2006.
17.
J. nr. 102 – 06/00943
Eykajáttan til jarðarkeyp konto nr. 31030-0200 neyðug eykajáttan kr. 200.000,00.
-Fíggjarnevndin mælir til eina eykajáttan uppá 200.000 kr fyri 2006.
18.
J. nr. 046 – 06/00812
Setan av starvsfólki til vatnverkið.
19.
J. nr. 102 – 05/00625
Eykajáttanir fyri 2006.
-Fíggjarnevndin mælir til at játta tilsamans 2.013.000 kr fyri 2006 sambært innstillingini hjá roknskapardeildini.
20.
J. nr. 102 – 06/00662
Fíggjarætlanin hjá Runavíkar kommunu fyri 2007.
-Fíggjarnevndin hevur á fundi 23/11-2006 mælt til at samtykkja uppskot til fíggjarætlan fyri 2007 við einum skattaprosenti uppá 22% og einum barnafrádrátti uppá kr. 3.750,00.
21.
Ásetan av fundardøgum fyri býráðið í 2007.


text:
Føroyska A-landsliðið hjá monnum fyrireikar seg í løtuni til heimadystirnar í Nations League ímóti Aserbaidjan og Kosovo. Fyrra uppgávan er hósdagin, tá Aserbaidjan vitjar á Tórsvølli; dysturin ímóti Kosovo verður sunnudagin.
Føroyska liðið hevur vant á Tórsvølli í gjár og í dag. Í morgin er seinasta venjing undan fyrra dystinum, ið kann fáa avgerandi týdning.
(René Shaki, ið skoraði á Tórsvølli seinast, kýtir seg til venjing í morgun - Mynd: FSF)
Føroyska liðið byrjaði Nations League væl við 3-1 sigri á Malta á Tórsvølli. Í Pristina tríggar dagar seinni var Kosovo tó betra liðið, og vann uppibornan 2-0 sigur. Tá rakti føroyska liðið ikki dagin, og hetta iraðu venjarar og leikrarar seg um eftir dystin.
Nú er ein nýggjur møguleiki. Føroyar hava fyrimunin við heimavøllinum, og niðri í Kosovo vísti Lars Olsen á, at heimadystirnir fara at vera avgerandi fyri hvør vinnur bólkin.
Kosovo er á odda í bólkinum við fýra stigum; Aserbaidjan hevur spælt tveir javnleikir, og Føroyar liggja tískil ímillum hesini liðini á stigatalvuni. Malta hevur eitt stig.
Um føroyingar skulu gera sær vónir um at vinna bólkin, og harvið koma víðari, skulu helst í minsta lagið fýra stig til hesa vikuna. Tað verður tó torført, tí hetta eru sterk lið við leikarum við nógvum altjóða royndum, serliga við sínum feløgum, ið koma á vitjan. Føroyski møguleikin er tó sannliga til staðar.
Føroyar og Aserbaidjan spæla hóskvøldið klokkan 19.45
Lagnudystir fyri framman á Tórsvølli
Føroyska A-landsliðið hevur ógvuliga týdningarmiklar heimadystir hesa vikuna.
Seinasta Føroyar spældu á Tórsvølli, skoraðu Jóan Símun Edmundsson og Hallur Hansson til ávíkavist 1-0 og 3-1 í sigrinum á Malta(Mynd: Jens Kr. Vang)
Føroyska A-landsliðið hjá monnum fyrireikar seg í løtuni til heimadystirnar í Nations League ímóti Aserbaidjan og Kosovo. Fyrra uppgávan er hósdagin, tá Aserbaidjan vitjar á Tórsvølli; dysturin ímóti Kosovo verður sunnudagin.


text:
by Schønning Eysturoy | Sep 23, 2015 | AnnaðVit hava funnið eina rúgvu av útsølu og tilboðsvørum fram! Úrvalið er breitt og sera nógvar lekkrar vørur eru við á útsøluni! Vit hava ruddað lagrið og hava funnið eina rúgvu av lekkrum vørum fram, sum tú kann ogna. Her er eitt úrtak av tí, sum verður á útsøluni:...
by Schønning Eysturoy | Jul 20, 2015 | Annað“Finn røttu undirklæðini til stóra dagin, áðrenn tú finnur brúðarkjólan.” Tað eru ráðini frá Siri Eysturoy, sum hevur meiri enn 20 ára royndir at vegleiða um undirklæðir til brúðrina. Vit hava nógvar komandi brúðrar, sum skulu finna tað rætta til dagin....
by Schønning Eysturoy | Jun 9, 2015 | Annað, TíðindiVit gera altíð nógv burturúr at fáa dagin so hugnaligan sum gjørligt og bjóða øllum, sum koma inn á gott okkurt leskiligt og eina góða hugnaliga uppliving. Eisini hava vit hópin av góðum tilboðum, eins og Beauté Pacifique ger ókeypis húðskanningar í handlinum. (Ring á...
by Schønning Eysturoy | Apr 5, 2015 | AnnaðEin stór amerikonsk kanning, har fleiri enn 80.000 kvinnur blivu kannaðar annaðhvørt ár í 20 ár, vísir at tað kann vera samband millum øl og húðsjúkuna psoriasis. Ein av 80 kvinnum – samlað 1150 kvinnur – fingu psoriasis í eitt styttri ella longri tíðarskeið, og tað...
by Schønning Eysturoy | Feb 24, 2015 | AnnaðHví mussast vit? So løgið tað ljóðar, so er ikki so nógv gransking gjørd í mussing, og tí vita granskarar ikki so nógv meira enn, at vit mussast, tí okkum dámar tað. Tað er deiligt at mussa – tað verið seg sum par, ella bara ein lítlan muss á kjálkan frá einum vini....
by Schønning Eysturoy | Feb 12, 2015 | AnnaðHevur tú hoyrt søguna um Valentine? Valentine siðurin byrjaði longu 300 ár fyri Kristus, tá gomlu rómverjarnir hátíðarhildu fruktbærisgudin Lupercus mitt í februar. Hæddarpunktið á veistlukvøldinum var, tá ungu mennirnir í býnum tóku seðlar úr eini krukku har nøvnini...


text:
Talan verður um eitt heilt annað virkið nú enn tað, sum brendi í fjør.
- Longdin á bygninginum er tann sama, men hesin bygningurin er munandi breiðari. Nú verður eisini talan um ein bygning, og ikki 16 bygningar, sum eru bygdir tærtt saman, sum gamla virkið, sigur Bogi Jacobsen, stjóri á Varðanum Pelagic.
Flestu uppsjóvarskipini liggja í løtuni, flestu skipini eru á beding og gera ymiskt viðlíkahald, áðrenn makreltíðin fer at byrja um góðar tvær vikur. Okkurt uppsjóvarskip er tó til fiskiskap.
- Málið er at virkið opnar um hálvan august tá ið makreltíðin byrjar, og tað vóna vit heldur, sigur Bogi Jacobsen.
Nýggja virkið fer at kunna at taka ímóti umleið 1200 tonsum av uppsjóvarfiski um samdøgri. Ætlanin er, at tað skal ganga munandi skjótari enn áður hjá skipunum at landa, so tey skjótari sleppa til fiskiskap aftur.


text:
Á Facebook vanga sínum, mælir borgarstjórin í Runavíkar kommunu til búskaparligt varsemi.
In.fo skrivaði í gjár, at skattainntøkurnar hjá kommununum í Eysturoynni vóru vaksnar við 31,6 milliónum. Í onkrari kommunu var vøksturin næstan fjúrtan prosent, ímeðan hann onkustaðni var nærri sjeyð prosentum, men í miðal var vøksturin hjá kommunum í Eysturoynni 6,38 prosent.
Í viðmerking til greinina skrivar Tórbjørn Jacobsen, at vøksturin seinastu árini heilt víst ikki fer at halda fram í allar ævir, og at tað tí er týdningarmikið at kommunurnar vísa varsemi.
– Trøini vaksa ikki inn í Himmalin. Tað hava tey ongantíð gjørt, og tað gera tey heldur ikki hesaferð. Tí ræður nú um mesta varsemi, tað henda ongi undur í kommunubúskapum, og heilt víst er tað, at óvanligi vøksturin hesi seinru árini ikki heldur fram á sama hátt. Vónandi fáa vit ikki eina niðurgongd, men vøksurin verður minni og kann í ringasta føri, í eitt tíðarskeið, flata út soleiðis, sum vit sóu tað fyri áleið 10 árum síðani, sigur Tórbjørn Jacobsen á Facebook vanga sínum.


text:
Umleið 25 campingvognar luttóku á kamping- og grilltiltakinum í Æðuvík um hvítusunnuna. Høgni Davidsen rekur kampingøkið, og hann frøðist um at áhugin fyri tiltakinum var so stórur. Stutt gekk frá tí at tiltakið varð lýst til at tað var fullteknað. Hann nevnir at tey vóru sera heppin við veðrinum og tað var eisini við til at seta sín dám á dagarnar. Tey vitjandi vóru sera jalig um umstøður og tiltakið. Nógvar broytingar hava verið gjørdar á økinum ta seinasta árið. Kampingøkið hevur nú allar hentleikar og er tvífalt so stórt, sum tað var í fjør.
Høgni greiðir frá at tey longu hava fingið fyrispurningar um nær næsta grilltiltak verður. Hann vónar at hettar verður eitt afturvendandi tiltak, sum kann vera aftur næstu hvítusunnu.
Myndafrásøgn er á faroecamping.dk
29.05.2012
Kampingtreff við grilltiltaki í Æðuvík
Umleið 25 campingvognar luttóku á kamping- og grilltiltakinum í Æðuvík um hvítusunnuna. Høgni Davidsen rekur kampingøkið, og hann frøðist um at áhugin fyri tiltakinum var so stórur. Stutt gekk frá tí at tiltakið varð lýst til at tað var fullteknað. Hann nevnir at tey vóru sera heppin við veðrinum og tað var eisini við til at seta sín dám á dagarnar. Tey vitjandi vóru sera jalig um umstøður og tiltakið. Nógvar broytingar hava verið gjørdar á økinum ta seinasta árið. Kampingøkið hevur nú allar hentleikar og er tvífalt so stórt, sum tað var í fjør.


text:
Ljósið og regnið
Hugskotið til sangin er Morning Has Broken hjá Cat Stevens. Sangurin er gjørdur í 2010.
Lag: Morning has broken
Sólin er risin sum fyrsta morgun,
fuglarnir sungu sum fyrsta dag.
Vakurt var ljósið, vakur var morgun,
vakurt var lagið, fuglurin kvað.
Angandi nýregn skygdi á grasi,
sum fyrsta døggin á fyrstu ong.
Vøkur var blóman, vakurt var grasið,
vøkur hvør urtin spretti á ong.
Eg eigi ljósið, eg eigi regnið,
eg eigi vindin, lognina við.
Prísið við gleði, ljósi og regni,
prísið tí mátti, teim stendir við.
Sólin er risin sum fyrsta morgun,
fuglarnir sungu sum fyrsta dag.
Vakurt var ljósið, vakur var morgun,
vakurt var lagið, fuglurin kvað.
if10jan


text:
Reynsatindur
Sunnudagin 5. juli 2009 skipaši Eysturoyar Gongufelag fyri gongutśri nišan į Reynsatind ķ Vįgum. Heini F. Petersen var feršaleišari.
Mjųrki lįg um tindarnar vestanfyri, tį vit fóru viš bili frį kommunuskrivstovuni ķ Sandavįgi nišan į Sandavįgshįls. Hašani gingu vit fram viš Ravnagjógv nišan ķ Rangidal og nišan į Rangihįls, sum liggur į 486 metrum. Hetta var helst hęgsta staš vit vóru į, tķ mjųrkin foršaši okkum at fara longur nišan.
Av Rangihįlsi gingu vit sušureftir undir Reynsatindi til Giljahaga, Tvįttį og oman viš vestursķšuni av Vįgadali oman til Kapteinsvarša. Til seinast gingu vit eftir vegnum oman til Giljanes og inn til Sandavįgs. Viš jųvnum millumbilum greiddi Heini frį ymsum višurskiftum į leišini, t.d. um rakstur av havsseyši av Slęttanesi, hagapartar og įseyšatal.
Hetta var vist trišu ferš, at Eysturoyar Gongufelag skipaši fyri tśri nišan į Reynsatind. Men heldur ikki hesaferš hepnašist taš at koma nišan į tindin, sum er 676 metrar hųgur.


text:
Jákup Reinert Hansen, ph.d., nýggjur lektari í kirkjusøgu
Starvið í kirkjusøgu, sum Jákup Reinert Hansen hevur fingið, er nýtt starv á Fróðskaparsetrinum stovnað av Fólkakirkjuni og Fróðskaparsetrinum í felag.
Jákup Reinert Hansen gjørdist cand. theol. frá universitetinum í Århus í 1982 og hevur líka síðani starvast sum sóknarprestur í Sandoyar prestagjaldi. Í 2004 gjørdist hann ph.d. frá Århus við ritgerðini Mellem kor og skib. Jacob Dahls færøske postiller. Í gransking síni hevur hann serliga havt áhuga fyri, hvussu tann kristna trúgvin í ávísari tíð, mentan og samfelagsligari støðu gevur seg til kennar í so ymiskum tekstasløgum sum sálmum, prædikum og kirkjuligari lóggávu. Jákup hevur regluliga skrivað greinir í útlendskum tíðarritum og bókum og verið partur av fleiri norðurlendskum granskingarverkætlanum. Hann hevur verið gudfrøðiligur ráðgevi hjá Mentamálaráðnum síðani yvirtøkuna av fólkakirkjuni í 2007.
Endamálið við starvinum er at menna gransking í kirkjusøgu, kirkjurætti og trúarmentan. Starvið er harumframt eitt undirvísingarstarv. Lektarin í kirkjusøgu skal skipa fyri lærdum námi í kirkjusøgu, -skipan, -siðum og embætisførslu, sum galda í fólkakirkjuni í Føroyum. Reglurnar um embæti og størv í fólkakirkjuni áseta, at sóknarprestar hava slíkt nám – ella lúka tað í seinast lagi tvey ár eftir at teir eru komnir í starv.
Jákup Reinert Hansen byrjar í starvinum tann 1. september og fær skrivstovu á Søgu- og samfelagsdeildini í Jónas Broncks gøtu.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Ph.d.-verja um seismikk
Fríggjadagin 15. august fer Hilmar Simonsen at verja ph.d.-ritgerð sína “Acquisition, processing and geologic interpretation of reflection seismic data from high- and low-resolution surveys in the Faroe Islands”.
Verjan verður á Vinnuháskúlanum og byrjar kl. 13.
Hilmar hevur granskað í seismiskum dátum upptiknar í føroyskum basaltøki. Vísindaligu kanningarnar spenna yvir trý høvuðsevni, ið kunnu flokkast sum
- menningarætlan fyri optimala upptøku og viðgerð av refleksións-seismiskum dátum,
- samanbinding av boridátum og seismiskum úrskurðum, og
- eftirkanning av jarðfrøðiligum hypotesum.
Hilmar hevur gjørt sína gransking á Náttúruvísindadeildini hjá Fróðskaparsetrinum, og vegleiðari hansara var Dr. Robert James (Jim) Brown.
Ph.d.-ritgerðin liggur alment frammi á Landsbókasavninum.
Les føroyska samandráttin av ritgerðini her, ella enska samandráttin her.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Orð: P.F.A. Hammerich
Lag: Úr 15. øld (Hvør tann, sum trýr og doyptur er)
Týtt: Mikkjal á Ryggi
1. O, Faðir vár, tín milda hond
oss leiðir væl á vegin,
tín kraftarmikla halga ond
oss veitir tína gleði,
tú kallar børn blítt í tín favn
og signar tey í Jesu navn
við náði yvir náði.
2. Í sama navni koma inn
vit her títt orð at læra;
upplýs tú okkum sál og sinn,
so teg fullvæl vit æra
og aldri gloyma tíni boð,
men her á foldum liva so,
at heim til tín vit vinna.
3. Guð, lat várt unga lívsins vár
her fáa halga føði,
títt orð frá nú til ellis ár
teim veri kraft og frøi,
hjálp, at tað fríska kristna lið
má elska frið og halgan sið
og bestu grøði bera.


text:
TVØROYRAR KOMMUNA: Tíðin stendur ikki í stað á Tvøroyri. Sama dag sum fiskavirkið Varðin Pelagic hevði reisigildi á havnarlagnum, varð spakin settur í til nýggja barnagarðin í Trongisvági.
Tórsdagin 14. desember 2017 kl. 13:10 varð fyrsta flagið loyst fyri útgrevstrinum til nýggja barnagarðin í Trongisvági. Tað var Anita Vibergsdóttir, virkandi borgarstjóri, ið hevði fingið heiðurin.
Umboð fyri býráðið, umsitingina hjá Tvøroyrar Kommunu, arbeiðstakarar og arkitektar, umframt áhugaðir borgarar vóru á staðnum.
Anita Vibergsdóttir helt fyrst eina røðu fyri teimum, ið vóru komin saman í kuldanum, áðrenn flagið varð loyst.
Anita segði m.a. , at ”nútíðar samfelagið krevur, at vit hava nógv og góð ansingarpláss til børn okkara, og er hetta eisini ein fyritreyt fyri, um vit skulu fáa barnafamiljur at búleikast og trívast í kommununi.
Við nýggja og nútímansgjørda barnagarðinum taka vit í Tvøroyrar kommunu eitt stórt fet í víðari menning av býnum.”
Eftir hátíðarløtuna var lítil samkoma í Ítróttarhøllini í Trongisvági, har Tvøroyrar Kommuna bjóðaði okkurt gott til góman. Til bar at síggja tekningar og annað, ið Brim Arkitektar, ið hava staðið fyri projekteringini, høvdu gjørt.
Í dag verða 52 børn ansað í Mýrifípuni og starvsfólkini eru 10-12 í tali. Tá nýggi barnagarðurin er liðugur er pláss fyri 104 vøggustovu og barnagarðsbørnum, umframt at útibarnagarðurin kann rúma upp til 40 børn.
Fleiri myndir eru her


text:
28. juni 2016
Saðilin - Hesu ferð Grækaris Joensen
Frámerkir: Saðilin
25. juni 2016
Nýggju FR jakkanir kunna bílleggjast hjá BÚRØKT
20. juni 2016
Brá og Ragnheiður skjótast við Leynavatn
Siðvanda kappríðingin hjá Føroya Ríðingarfelag við Leynavatn var leygardagin. Í allarbest líkindum skuldi 36 ross dystast um hvør var skjótast í 7 ymsum greinum.
16. juni 2016
36 ross kappast við Leynavatn
Síðani 1970 hevur Føroya Ríðingarfelag á hvørjum árið havt kappríðing við Leynavatn, og 2016 verður einki undantak í so máta. Kappingin verður nú leygardagin kl 15.
12. juni 2016
Kappríðing við Leynavatn og nýggj stuðulsavtala við BÚRØKT
Tað er bara 6 dagar til kappríðingina við Leynavatn, hetta er vanliga tann kappingin á árinum har flest ross eru við.
Seinasta freist at melda til er mikukvøldið kl 19.
Eisini hava vit tey gleðiligu boð
Seinasta freist at melda til er mikukvøldið kl 19.
Eisini hava vit tey gleðiligu boð
11. juni 2016
FM í kappríðing skotið í gongd
Ársins fyrsta FM kapping var á flúgvarabedingini leygardagin. 29 ross vóru við, og var hetta ein blandingur av bæði kendum og nýggjum rossum og eisini vóru nøkur ikki heilt so von reiðfólk at síggja millum gomlu gardina. Kappingin var fyriskipað av Vága Ríðingarfelag og kann ikki sigast
8. juni 2016
Ein eldsál fyllur runt, til lukku Óli Jóhan
Tað eru nøkur hvøss horn ein skal um í lívinum - Dagurin tá man rundar hálva øld á foldum, man helst metast sum eitt av teimum heilt hvøssu. Í dag 8/6-2016 fer so ein av heilt stóru eldsálinum í Føroya Ríðingarfelag um hetta vegamót.
Talan er um Óla Jóhan Láberg, hóast flest helst vildi mett hann at vera nakað yngri, lýgur kalendarin ikki og Óli Jóhan rundar í dag tey fimti árini.
Óli Jóhan er gamal í garði úti í Havnardali, barnaárini flestu vóru helst mest brúkt í Gundadali, har
Talan er um Óla Jóhan Láberg, hóast flest helst vildi mett hann at vera nakað yngri, lýgur kalendarin ikki og Óli Jóhan rundar í dag tey fimti árini.
Óli Jóhan er gamal í garði úti í Havnardali, barnaárini flestu vóru helst mest brúkt í Gundadali, har
7. juni 2016
Lutaseðlar á Djóradøgum
Vinnandi lutaseðlar á Djóradøgum eru hesir.
Krov til heystar - no: 1573
Gás til heystar - no: 1069
Vinnarar vera bidnir um at seta seg í samband við felagið á tlf. 511618.
Krov til heystar - no: 1573
Gás til heystar - no: 1069
Vinnarar vera bidnir um at seta seg í samband við felagið á tlf. 511618.
Abonner på: Indlæg (Atom)


text:
Wuhuuu!! Eg eri yvirdrivið errin og glað, um nýggja samstarvið við KVINNU!
Eg haldi tað vera fantastiskt, at lítlu føroyar, kunnu hava eitt so flott og innihaldsríkt kvinnublað. Halt kipp ikki tað sær gott út altso. Tað hevur júst røttu mongd av øllum, sum vit kvinnur rokast við. Bæði sólskins søgur, sum eggja okkum til at blíva betur, og tað syrgiliga, ið fær sett okkara smáu trupulleikar í nýtt sjónarhorn.
Tað eru sjálvandi nógv bløð til kvinnur á marknaðinum, men tað er nakað serstakt tá tað er føroyskt. Føroyskar kvinnur, føroyskar søgur og meiningar. Fyri mítt viðkomandi, dámar mær nógv betur at lesa Kvinnu, enn at lesa Eurowoman ella onnur kvinnubløð, tí tað er meira viðkomandi. Tað føroyska málið, er eisini ein fragd at lesa.
Fyri nógvum árum síðani, hevði eg mína frumroynd í Kvinnu. Eg hevði gjørt ein bindi uppskrift, til eina troyggju, sum var í einum eintaki av Kvinnu. Hetta var nokk í 2011-2012. Stokkarnir eru mestsum lagdir á hyllina, og nógv nýtt er tikið fram. Man kann siga at nógv vatn er runnið, oman gjøgnum ánnað síðani tá, men nú verði eg aftur frammi í Kvinnu samanhanginum.
Eg havi leingi haft ein dreym um at arbeiða fyri Kvinnu, so hetta er heilt víst nakað eg eri sera fegin um.
Talan er um ein fastan tátt, sum kemur at verða á heimasíðuni kvinna.fo. Hetta fer at bera heitið “brúdleypsdagbók”, og kemur at innibera mínar tankar, hugskot, ørkymlan og gleði fram til brúdleypið hjá okkum í summar. Sum áður fortalt, bleiv eg ringforlovað í januar mánað, og eri í full sving, við at leggja alt kærleiks sirkusið til rættis.
Tit sleppa millum annað at hoyra um hvussu eg valdi kjólan, hølið, hvat prýði eg ynski og nógv nógv afturat. Eitt er sikkurt, at tað er nógv at taka støðu til, og tað er ikki altíð líka lætt.
Eg gleði meg soo nógv, at deila hesa upplivingina við tykkum og fyrsta brotið kann longu nú lesast HER.
M&K


text:
Vit hava brúk fyri viðgerðartrygd
Tað skal bera til hjá øllum sjúklingum at fáa skjóta sjúkraviðgerð.
”Minst til at avlýsa tína viðtalutíð á Landssjúkrahúsinum um tú fært forfall.” Við hesum orðunum byrjar ein video-lýsing sum spælir á heimasíðuni hjá Landssjúkrahúsinum. Í lýsingini verður sagt, at sjúkrahúsið upplivir javnan, at eingin møtir til ásettu tíðina, og tað forðar teimum í at brúka tíðina á skilabestan hátt. Hetta kostar eisini stóra upphædd á hvørjum ári.
Men kanska er tað ikki løgið, at fólk ikki møta til eina viðtalu, um bíðitíðin er long. Um tú fært eina tíð í næstu viku, so er størri møguleiki fyri at tú møtir, enn um tíðin tú fært er um eitt heilt ár. Og hetta er ein veruligur trupulleiki í Føroyum.
Sambandsflokkurin hevur lagt uppskot fyri løgtingið um at veita øllum føroyingum viðgerðartrygd. Málið við tí er, at allir sjúklingar skulu fáa møguleika at koma í viðgerð innan 30 dagar, frá tí at ein er vorðin sjúkur. Hetta er eitt høgt mál at seta sær, og onkur kann halda, at tað er í so høgt, men í øllum førum skulu vit kunna bjóða teimum sjúku eina trygd fyri, at tey koma í skjóta viðgerð.
At hava fólk sjúkrameldað í óneyðuga langa tíð kostar nógvar pengar, bæði tí at tey skulu hava pengar til lívsins uppihald, meðan tey bíða eftir viðgerðini, og tey eru harafturat óvirkin meðan tey bíða. Viðgerðin skal kortini gerast, og bíðitíðin ger hana ikki bíligari. Umframt alt hetta eiga vit ikki at gloyma, at lívsgóðskan hjá sjúklinginum versnar av, at hann gongur og bíðar eftir at fáa viðgerð.
Vónandi vinnur uppskotið hjá Sambandsflokkinum frama, tí her er nógv at vinna.
Helgi Abrahamsen
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Tvístøða (33) - "Grind sum matur, er tað sunt ella ósunt?"
Spurningur: "Vit hava í nógv ár hoyrt, at tað er vandamikið at eta grind. Kyksilvurið og onnur eitrandi evni, sum eru í tvøstinum og spikinum, gera føroyingar sjúkar uppá allar møguligar mátar, og tí skulu vit eta so lítið, sum møguligt, um ikki einki. Men herfyri vildi ein føroyskur granskari vera við, at grind eisini hevur nógvar serstakar fyrimunir við sær, og hann spurdi um tað, sum fór at koma í staðin fyri grindina fór at vera líka gagnligt fyri heilsuna sum grind. Hvat halda tit? Eta tit grind persónliga? Og hvønn leiklut skulu gransking og almenn tilmæli spæla í privatu matvanunum hjá føroyingum?"
Tvístøða er kjaksending við Hera Joensen, Sunnevu Mohr og Arna Zachariassen. Tóri Højgaard er vertur.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
EBS/Skála er í hesum døgum í Litava, har liðið luttekur í Champions League á fyrsta sinni.
Týsdagin tapti føroyska meistaraliðið 3-0 móti NSA Sofia. Í dag gjørdist talan um greiðan óigur móti vertununum, Gintra. Litaviska liðið vann heili 7-0 eftir hálvleiksstøðuna 2-0.
Hagtølini vísa eisini, at Gintra var sera greitt omaná.
Seinasti dysturin hjá EBS/Skála í Champions League verður mánadagin, tá finska Honka er á skránni.
Gintra - EBS/Skála 7-0(2-0)
EBS/Skála fyri stórtapið í Litava
Vertirnir setti av álvara EBS/Skála uppá pláss seinnapartin.
EBS/Skála er í hesum døgum í Litava, har liðið luttekur í Champions League á fyrsta sinni.


text:
Góðar umstøður at garva skinn
29. januar 2011
Hesa árstíð hava vit nógv um at vera. Hetta er tíðin, tá vit garva seyðaskinn.
Í ár vænta vit at garva eini 450 skinn. Størsti parturin av skinnunum er frá okkara egna seyði, haraftrat hava vit keypt ein part frá meginøkinum. Hetta gera vit fyri at vaksa um framleiðsluna og fyri at fáa meiri av spennandi litum, ið eru serliga eftirspurdir. Hetta eru burturav morreyð og grá skinn. Eisini eru tað fleiri sum senda eitt ella nøkur skinn út higar at garva.
Í ár gongur alt garviarbeiðið fyri seg eysturi í nýggja framleiðsluhúsinum. Áður hevur tað verið eitt sindur tvørligt, tá ymsu maskinurnar hava staðið undir taki runt allan garðin. At alt arbeiðið er samla undir einum taki ger, at arbeiðið er bæði hugaligari og væl effektivari.
« Aftur


text:
- Tíðindi, mentan og ítróttur
Teistin aftur í sigling fríggjadagin
Strandferðslan boðar nú frá, at Teistin røkir aftur siglingina á Sandoyarleiðini frá fríggjadegnum 8. juni klokkan 06.45.
Teistin røkir leiðina við øktum túratali til, Issehoved fer av Hestleiðini aftur tann 20. juni.
Strandferðslan sigur, at bíleggingarskipanin er virkin aftur í morgin, men farmatúrarnir klokkan 8.45 eru ikki knýttir at bíleggingarskipanini.
Frá í morgin til 12. juni røkir Ternan Kalsoyarleiðina. Ternan fer eftir ætlan aftur at røkja Nólsoyarleiðina mikudagin 13. juni.
Meðan Ternan er á Kalsoyarleiðini, ger Sam farmatúrar til útoyggjar, skrivar Strandferðslan.
Sí eisini


text:
- Fólkavøksturin skal eisini merkjast í Suðuroy
20-08-2016
Landsstýrið hevur nú sett sær fyri at fólkavøksturin eisini skal merkjast í Suðuroy
Aksel V. Johannesen, løgmaður sigur, at ferðaseðlaprísurin verður endurskoðaður, men onnur átøk skulu á breddan fyri at fáa fólk at støðast í Suðuroy.
Partamaður hansara, tingmaðurin Bjarni Hammer, segði í gjár, at Suðuroyggin má og skal á breddan nú.Hann heldur, at landið ger ov lítið fyri at fáa fólkatalið at vaksa í Suðuroy. - Í Suðuroy tapa vit framvegis kappingina, ikki bara við útheimin, men eisini við miðstaðarøkið, segði hann við útvarpið í gjár.


text:
Orð og lag: William Clark Martin
Týtt: Victor Danielsen
1. Til Jesus verður sál mín drigin hvønn dag meiri nær,
og fagrari enn nakað her á foldum er hann mær;
mót honum følnar alt, sum eg í dreymum havi sæð –
ja, kærur var hann mær í gjár, men kærari í dag!
Niðurlag: Men helvtin kann ei hugsast
av tí, sum Jesus er,
har uppi skal eg kenna hann
sum aldri, aldri her.
2. Hans vakurleiki vann meg, tá langt burtur eg hann sá,
hann fagrari enn liljurnar og sólin er at sjá,
mín troytta sál hjá honum verður sterk og heit og glað –
ja, kærur var hann mær í gjár, men kærari í dag!
3. Er hjartað tungt, og leiðin trong, er hann mín fasta borg,
í favni hans eg finni hvíld í iva, neyð og sorg;
eg elski Jesus, tó at eg ei enn hann havi sæð –
ja, kærur var hann mær í gjár, men kærari í dag!


text:
Eirikur Lindenskov 11.09.2015 (07:36)
Tveir landsstýrissessir til Framsókn
Við trimum tingfólkum fer Framsókn eftir tveimum landsstýrissessum.
Hóast hvørki Annika Olsen ella Poul Michelsen vilja vátta tað, so verður tað hildið fyri vist, at Annika Olsen verður partur av tingmanningini hjá Framsókn áðrenn tingfundin týsdagin.
Støðan hjá Framsókn í telvingini um nýtt landsstýri er tí munandi broytt.
Av tí at Nýtt Sjálvstýri hevur vent samgongusamráðingunum bakið, hevur Framsókn fingið ein meira týðandi leiklut í samgonguni. Um bæði Nýtt Sjálvstýri og Framsókn vóru við, so hevði tað kanska verið lættari hjá Aksel V. Johannesen við tað, at tá hevði hvørgin av teimum smáu flokkunum møguleika einsamallir at blokera ávís mál.
Framsókn styrkist munandi við, at Annika Olsen verður partur av flokkinum. Tí er tað heilt vist eitt krav hjá Framsókn at fáa tveir landsstýrissessir av átta ella kanska níggju.
Sum skilst ætlar Framsókn at fáa landsstýrismannin í uttanríkismálum, og keldur siga, at tað verður Tróndur Djurhuus, sum er boðið hjá Framsókn upp á nýggja landsstýrismann í uttanríkismálum.
Tróndur Djurhuus er ein av stovnarunum av Framsókn saman við Poul Michelsen, og hann stillaði upp fyri flokkin í 2011. Hann fekk 169 persónligar atkvøður og gjørdist nummar fýra á listanum. Hann stillaði ikki upp á valinum hesaferð, tí hann býr uttanlands.
Tróndur Djurhuus hevur verið við til samráðingarnar, síðani tær byrjáðu, og hann hevur havt týðandi leiklut við redigering av tí, sum skrivað er higartil.
Eftirlíka Javnaðarflokkurin og Tjóðveldi ynskinum um tveir landsstýrissessir til Framsókn, so kann hin sessurin verða Heilsumálaráðið, og eitt boð upp á landsstýrisfólk er Hanna Jensen, løgtignskvinna í Gøtu. Fyri hana í løgtingið kemur so Ruth Vang í Havn.
Soleiðis kann ting- og landsstýrisbólkurin hjá Framsókn gerast líka stórur, sum tingbólkurin hjá Fólkaflokkinum – fimm fólk.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skráin til Okkara Tórsfest
Mentan16-07-2018 - 17:03 - Jóanis Albert Nielsen
Carpark North hava áður prógvað, at teir kunnu fáa eina
fjøld at hoppa og rokka. Elektroniski rokkbólkurin, sum m.a. eigur hittini
Transparent & Glaslike, Human, Army of open Arms fer at borðreiða við einum
giga showið, sum fær allar glaðar sálir at skrála við.
Heimskendu genturnar í Icona Pop hava verið á útseldum
konsertferðum saman við Miley Cyrus, Katy Perry og One Direction og hava spælt
á óteljandi festivalum og konsertum kring heimin. Í fjør vórðu tær eitt av
stóru nøvnunum á Roskilde Festivalinum. Og nú fáa vit tær á Okkara Tórsfest
2018.
Burak Yeter er maðurin handan monsterhittið “Tuesday”, sum
hevur buldrað alt summar á dansigólvum og útvarpsrásum kring heimin.
Smokie hava pakkað kuffertini á tremur við vælkendu
hittunum, og eru klárir til eina syng-við veitslu av besta slag.
Burhan G er fólkaogn í Danmark, og hevur ferð eftir ferð
prógvað, at hann dugir at framleiða popptónleik í heimsflokki, og hetta fer
hann eisini at vísa føroyingum á Okkara Tórsfest.
Harumframt bjóðar Okkara Tórsfest Maria Montel, Jacob
Dinesen, Danny and The Veetos, Signar í Homrum, Vit vilja ongantíð doyggja,
Barnadix og Bubu. Sostatt kunnu vit staðfesta, at hetta er besta Okkara
Tórsfest skráin nakrantíð.
Okkara Tórsfest byrjar longu leygardag kl. 16:00 við
barnatiltøkum, og til ber at keypa atgongumerki í Power í SMS, Fast-handlum
kring landið, Kunningarstovuni í Steinatúni og á www.ebillett.fo.
Vit síggjast til Okkara Tórsfest, 21. juli í gongugøtuni í
Havn.


text:
Umhvørvisstovan nýtir dronur at gera nýggj myndakort av øllum býum og bygdum í Føroyum.
Flogið verður á Strondum, Innan Glyvur, Kolbeinagjógv, Morskranes og Selatrað í tíðarskeiðnum 28. maj til 18.juni.
Tá kortlagt verður við dronum, flúgva hesar uml. 100 metrar uppi yvir lendinum og taka myndir beint niður.
Myndirnar verða nýttar at gera myndakort, hæddarkurvar og onnur teknisk data.
Flúgvingin er skjótt avgreidd, tað tekur uml. 45 min. at flúgva 1 km2.
Løgreglan er kunnað um flúgvingina.
Dronurnar eru úr løttum og haldførum tilfarið og viga beint undir 1,5 kg.
Eru spruningar til dronuflúgving, eru fólk vælkomin at seta seg í samband við Umhvørvisstovuna á tlf. 342400 ella teldupost Denne e-mail adresse bliver beskyttet mod spambots. Du skal have JavaScript aktiveret for at vise den..
Umhvørvisstovan


text:
Á aðafundi tann 3. mai 2007 samtykti IRF ”Reglur um innsavnin av ruski frá húskjum í limakommununum”.
Reglurnar lýsa nágreiniliga, hvussu arbeiðsviðurskiftini hjá ruskinnsavnarunum eru skipað. Hesar reglur eru strangari enn ”Reglugerð um ruskinnsavning”, sum Arbeiðseftirlitið gjørdi í 1994.
Stativið á røttum stað
Posastativið stendur úti á sjónligum stað, og sum høvuðsregla á stytstu leið millum atkomuveg og húsini, tó í mesta lagi 20 metrar frá atkomuvegi. Bert ein støða skal vera á hvørjari ogn.
Støðan skal vera soleiðis, at tað er møguligt at koma heilt fram at stativinum við t.d. sekkjavogni, at stativið stendur á sløttum, soleiðis at posin kann takast uttan trupulleikar, og at posin kann takast og flytast uttan vanda fyri vanlukku ella heilsuskaða.
Ruskið
Rusk má ikki koyrast leyst í ruskposan, men skal vera innballað ella í posa. Blæur, bind o.l. skulu altíð vera í afturlatnum plastposa, áðrenn tey verða latin í ruskposan.
Posin fullur
Posin er at rokna sum fullur, tá ið 20 cm eru eftir upp til kantin. Serligur dentur verður lagdur á, at posin ikki er skræddur, og at posin ikki vigar meira enn 20 kg.
Leiðin millum bil og stativ
Gonguleiðin millum ruskstativi og ruskbilin skal vera soleiðis háttað, at flutningur av ruskposa kann fara fram uttan vanda. Gonguleiðin skal vera sløtt og føst, uttan at vera hál, ljós, rein og ruddilig, og ruddað fyri kava og ís.
Portur, lúkur e.l. skulu kunna standa í opnari støðu, og vera nóg breið og høg til at flutningurin kann fara fram uttan vanda.
Ruskinnsavnarin letur portur, lúkur o.t. aftur, tá ið farið verður av ognini.
Dettur rusk niður, tá ið posin verður tikin, tekur ruskinnsavnarin hetta upp og beinir tað burtur, treytað av at krøvini í pkt. 4 eru fylgd.
Posin ikki tikin
Verður ruskposin ikki tikin, skal ruskinnsavnarin boða frá hesum við einum fráboðanarlepa, sum hann leggur í postkassan ella á annað hóskandi stað.


text:
02-02-2018 | FVG - Tíðindi
Í ár er 10. ferð, at framløgurdagur verður. Aftur í ár verður framløgudagurin fastalávintsmánadagin 12. februar 2018, har verkætlanumsitarar og -leiða
17-01-2018 | FVG - Tíðindi
Fiskimálaráðið hevur gjørt av at játta pening til 19 nýggjar verkætlanir av játtanini til Fiskivinnuroyndir 2018.
04-12-2017 | FVG - Tíðindi
34 nýggjar og 7 framhaldandi umsóknir hava søkt um stuðul fyri 2018
02-11-2017 | FVG - Tíðindi
Stýrið fyri Fiskivinnuroyndir/-gransking setti í fjør gongd á eina verkætlan, sum kundi vera við til at lýsa støðuna á feskfiski, sum verður landaður
16-02-2017 | FVG - Tíðindi
Aftur í ár er avgjørt er at hava ein framløgudag fastalávintsmánadagin 27. februar 2017, har verkætlanumsitarar og -leiðarar greiða frá, hvat er komið
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Lívsmyndir
27.9.11
Føroyska prísstøðið er hol í høvdið
Sum eg var glað hendan dagin. Onkur hevði stovnað ein bólk á Facebook undir heitinum "Svakir føroyskir prísir". Her kunnu øll leggja myndir og søgur inn um prísir, sum eru heilt av leið. Til dømis, at mjólkin kostar 11-13 krónur í Føroyum, meðan hon fæst fyri eina trillirunda fimmkrónu í syðra enda av ríkinum.
Tað er í tøkum tíma, at føroyingar vakna og gera uppreistur móti prísstøðinum her á landi.
Eitt er, at hundadýru prísirnir styggja útisetar frá at flyta heim. Teir eru eisini við til at reka fólk av landinum, og gera tað óhugaligari hjá okkum øðrum, sum royna at fáa tingini at fungera her heima.
Havi gjørt nøkur roknistykki, sum siga nakað um, hvussu hundadýrt tað er at keypa inn í Føroyum. Taki støði í mær sjálvari, familja við trimum stórum børnum.
Skulu vit til dømis keypa 3 litrar av mjólk dagliga, er kostnaðurin 1000 kr. um mánaðin. Sostatt skal eg tjena 2000 kr. áðrenn skatt til mjólk til eina barnafamilju.
Skulu vit øll fimm hava tilmæltu nøgdirnar av frukt og grønt dagliga, verður hetta lættliga 3000 kr. um mánaðin. So her skal eg tjena 6000 kr. áðrenn skatt!!
Lagnunnar speisemi vil tað eisini soleiðis, at tað loysir seg nógv betri at keypa útlendskan, innfluttan frystan fisk í matvøruhandlinum, enn frískan føroyskan fisk, sum svimur í okkara egna sjógvi.
Og eri eg ikki vakin, kann eg lættliga koma til at keypa Zendium tannkrem í Matas fyri 49,95 - meðan tað kostar millum 22,95 á tilboð onkrastaðni, og 37,95 onkra triðja staðni. Hetta átti snøgt sagt ikki at verið lov!
Um vit vilja tað ella ikki, so er tað ein átrokandi politiskt avbjóðing av fáa prísstøðið niður. Serstøða Føroya ger, at vit alla somlu tíðina eru í grótharðari kapping við grannalondini, serliga Danmark.
Skal tað vera lokkandi at liva her, mugu prísirnir niður.
Eg ynski at seta mær sum politiskt mál, at Føroyar ikki skal vera heimsins allardýrasta land at liva í.
Vilt tú vita hvussu, kanst tú halda fram við lesnaðinum!
Eitt amboð, er at endurstovna príseftirlitið, sum hevur verið óvirkið í fleiri ár. Onkur má umboða brúkaran mótvegis handilsvinnuni, sum í løtuni kann áseta vøruprísin út frá devisuni um at "går den, så går den".
Vantandi príseftirlit og kapping eru høvuðsorsøkirnar til høga prísstøðið í Føroyum. Tí okkara avgjøld eru ikki hægri enn tey donsku.
Hóast vit altíð hava ein ávísan flutningskostnað, so eigur prísstøðið ikki at vera 14 prosent hægri enn tað danska, sum tað er í løtuni!
Hetta, samstundis sum, at føroyska miðalinntøkan er 22 prosent lægri enn hin danska!
Vit eiga ikki at góðtaka, at okkara livistøðið er so nógv lægri enn tað danska.
"Går den, så går den" hugburðurin gongur sjálvandi, tí onki eftirlit er við prísásetingini.
Okkum væntar ein stovn, sum kann kanna, kunna um og seta tiltøk í verk, í sambandi við prísáseting.
Eitt sterkt og virkið príseftirlit skal út í handlarnar at kanna og samanbera prísir. Eisini skulu fólk kunna senda inn klagur um prísir til eftirlitið, sum harumframt skal hava førleika at vegleiða handilslívinum um prísáseting. Eftirlitið kann eisini koma við tilmælum til, hvussu prísstøðið kann lækkast á ávísum vørum, til dømis mjólk, breyð og frukt.
Og sjálvandi skal príseftirlitið virka saman við kappingarráðnum og brúkaraumboðnum, alt við sama endamáli: at verja okkum ímóti fríu marknaðarkreftunum, tá tær fara av sporinum.
Frí kapping er bara frí og fín, um hon er undir strongum eftirliti!
26.9.11
8.8.11
Sum einglarnir flúgva
Hóast tittlulin kanska ljóðar jólasligur, er lítið jólasligt yvir søguni - burtursæð frá, at neyðarsliga familjan heldur jól á Gammel Køge Landevej einastaðni í søguni.
27.4.11
26.2.11
Kollveltandi myndir
Myndirnar høvdu stórar sosialar avleiðingar við sær
Fekk ein amerikanskan kjans
Tað var seinast í 1800 talinum, at hin fátæki tilflytarin úr Danmark fekk ein kjans sum politiraportari á blaðnum New York Tribune.
Upprunaliga var Jacob A. Riis ein fátækur dansku timburmaður sum, eins og túsundatals onnur, leitaði sær eydnuna í nýggja heiminum vestanfyri.
Hann kom til USA í 1870, og aftan á nøkur svong og niðrandi ár sum landastrok og leysarbeiðari, har hann var um reppi at missa mótið, var hann so heppin at verða settur í starv sum journalistur á New York Tribune.
Nøkur ár og nógvar viðurkenningar seinni eisini á høgtmetta blaðnum The Sun.
Í ørindum sum politiraportari fekk hann høvi at koma inn í djúpastu loynikrókarnar í fátækrabýlingunum á Manhattan, har Soho, East Village og Chinatown eru í dag. Hetta vóru øki, har tú skuldi halda teg innandura, tá myrkrið fjaldi skuggarnar í smogunum; har armóðin var so nívandi og lógarbrotini so lemjandi, at tey toldi ikki dagsins ljós.
Avdúkaði tað ljóta
Tað óvanliga, og fyri nógvar lesarar provokerandi, við greinunum hjá Riis var, at hann dokumenteraðu samfelagsins ljótastu síður við myndum og teksti. Vanliga vóru greinirnar bara tekstur. Og vanliga tóku fotografar einans vakrar náttúrumyndir ella uppstillaðar studiomyndir
Men her var skuggasíðan av amerikanska dreyminum borðreiddur á forsíðuni aftur við morgunkaffinum. Myndir av teimum miseydnaðu tilflytarunum. Av indianarum, sum høvdu leitað sær inn í býin. Av littum eftirkomarum hjá afrikanskum trælum. Fátøkum írum, vónríkum spaniólum og snildum italienarum. Øll somul trunkað saman í skirvisligum smáttum við rottum, ruski og menniskjalorti slongt millum berføttu børnini.
Hetta, samstundis sum, at Riis sjálvur var ímyndin av amerikanska dreyminum:
Fátæki tilflytarin við gullmedaljong við hárlokki av ungdómsunnustuni um hálsin, og teppinum, sum mamman reivaði hann í sum nýføðing, undir arminum. Soleiðis dróg hann út í heimin at leita sær eydnuna.
Og sum í einum veruligum donskum ævintýri, skuldi hann so grúviliga nógv ígjøgnum, áðrenn ljósið til endans fann inn til hansara og lýsti á hansara lívsleið.
Sosialur reformistur
Hetta var eftir at hann sum myndamaður, fyrilestrahaldari og rithøvundur, og ikki minst sum avdúkandi journalistur og reformistur, gjørdist kendur og fekk vinir og vald, so til bar at bøta um livikorini hjá veikastu borgarunum.
Ikki við europeiska olmussutankanum sum grundvøllur, men við at stuðla tiltøkum og at vera virkin í Good Gowerment rørsluni, sum stríddist fyri at koma til lívs politiska ómegd og korruptión, og í sonevndum Settlement Houses, har endamálið var at styrkja bondini millum vælútbúnu miðalstættina og niðastu samfelagsklassarnar.
Hetta vóru borgarahús, har børn, ungdómar og kvinnur í røttum anglesaksiskum anda vórðu eggjað til at taka ábyrgd, og har sjálvsálitið og heimsmyndin varð styrkt. Ella á barnaheimum, har børnini lærdu at gerast meiri sjálvbjargin, enn upphavið, tey vóru av.
Ein klassikari
Serliga fekk hann nógv viðhaldsfólk eftir at hava skrivað bókina “How the Other Half Lives”, har myndir og tekstir fortaldu ósøgdu søgurnar um »hina helvtina«. Bókin gjørdist metseljari og telist í dag millum klassikararnir í amerikonskum bókmentum.
Riis giftist tvær reisir. Fyrra giftan var við ungdómskærleikanum, Elisabeth, heiman úr Ribe. Tey fingu fimm børn saman. Tvey ár eftir at hon doyði sum 52 ára gomul, giftist hann uppaftur í 1907. Hesaferð við vinkonuni Mary Phillips, sum var 28 ár yngri enn Jacob A. Riis.
Mentorur hjá Roosevelt
Sum besti vinur og mentorur fyri sosiala reformistin Theodore Roosevelt, kom Jacob A. Riis uppaftur tættari at valdinum, tá Roosevelt gjørdist forseti landsins í 1901.
Áðrenn hetta høvdu hann og Riis úr at gera á sosiala økinum í New York. Riis, sum gravandi og avdúkandi journalistur, og Roosevelt sum politiovasti og seinni eisini sum politikari.
Í hesum vinarlagi fekk Roosevelt gagn av, at Riis var so kendur í býlingunum, har mesti kriminaliteturin fór fram, og eitt drúgt og fruktargott samstarv teirra millum hevði við sær, at nógvar ítøkiligar kommunalar verkætlanir vórðu framdar í verki.
Eitt nú vatnveiting, heilsuviðurskifti, ruskinnsavnan og oyðan av fátækrabýlingum, sum vóru óhóskandi hjá fólki at liva í.
Danski amerikanarin, sum av forsetanum varð róptur »ein perfektur amerikanari«, gjørdist fastur gestur í Hvíta Húsinum, tá Roosevelt gjørdist forseti, og hansara meiningar vóru høgt í metum.
Goymdar og gloymdar
Tað løgna við myndunum hjá Riis er, at tær eitt langt tíðarskeið vóru farnar í gloymskuna. Myndirnar eru tyknar yvir eitt styttri tíðarskeið um ár 1880, og Riis brúkti tær á rundferðum sínum kring landið, tá hann helt fyrilestrar. Eisini vórðu tær prentaðar í bløðunum um sama mundið og í áður nevndu bók. Men Riis sá ikki seg sjálvan sum fotograf, men heldur sum skrivandi journalist og reformist.
Riis doyði í 1914. Men nústanni í 1945 komu myndirnar av tilvild undan kavi aftur. Hetta var, tá gomlu húsini, sum familjan Riis hevði búð í eini 60 ár frammanundan, skuldu rívast niður. Onkur kom fram á ein kassa við myndunum í og setti hann á trappuna hjá soni Riis, sum tá var ein tilkomin maður. Hesin visti, at býarsavnið í New York saman við einum russiskum fotografi, Alexander Alland, hevði leitað eftir myndunum.
Nú kundi sonurin lata savninum hundraðtals glasplátur við týðandi myndum av døkkastu søguni í býnum.
Myndirnar, sum vóru merktar av tíðarinnar tonn, vóru handfarnar sum dýrgripar, skornar til og síðan var ein stór framsýning í býarsavninum, har arvurin eftir Riis kom til sín rætt.
Eftirmælið Riis hevur verið ómetaliga positivt í USA, har hann telist millum fremstu myndafólkini. Ikki fyri myndagóðskuna sum so, men fyri tað slóðbrótandi og týdningarmikla arbeiði hann legði eftir seg. Eitt vandamikið arbeiði, sum hevði so nógvar góðar søgur við sær.
Sum ein perfektur amerikanari.
25.2.11
Kvinnurnar rýma undan machomentanini
Allastaðni í útnorðri venda ungu kvinnurnar smáplássunum bakið og leita sær inn til stórbýin.
Granskarar eru samdir um, at útjaðarin má laga seg meira til kvinnuligu virðini, skal honum vera lív lagað
Skrivað hevur: Rigmor Dam
Í øllum útnorði flýggja ungu kvinnurnar í hópatali til stórplássini, har útbúgvingar, persónligar avbjóðingar, hóskandi vælferðartænastur og mentanartilboð lokka. Hesi tilboð vinna skjótt á maskulinu og siðbundnu útjaðaramentanini, har lítið verður hildið um bókliga útbúgving og stórbýarkendu cafélätte mentanina.
Í stórum pørtum av Noraøkinum, Norðurnoregi, Íslandi, Føroyum og Grønlandi er lutfallið millum kvinnur og menn 90/100.
Tess tættari vit koma stórbýunum, tess javnari er býtið millum kvinnur og menn.
Tey flestu taka helst undir við, at ungdómurin fer út í heim at nema sær útbúgvingar og royndir. Men vit ynskja tey samstundis heim aftur, tá tey skulu seta búgv, so tey kunnu vera við til at byggja land.
Tí tað er ein sannroynd, at ógvuslig urbanisering (fólkaflyting til stórplássini) hevur við sær eina skeiklaða Fólkasamanseting – bæði í mun til kyn og aldur. Á Nora-ráðstevnuni um fólkafrøðiligar avbjóðingar í útnorðuri, Challenged by Demography, sum var í Alta í Norðurnoregi herfyri, var kynsspurningurin millum teir heilt stóru: Hvussu fáa vit kvinnurnar at støðast betri í útnorðri?
Gamlamannaklubbin
Hóast nakrar kvinnur sluppu at stjórna nøkrum workshops, var tað sigandi, at av teimum 14 fyrilestrahaldarunum á ráðstevnuni var einans ein kvinna. So tað var kanska ikki so løgið, at serfrøðingarnir innan demografi róptu seg sjálvar ”De gamle mænds klub”.
Og hugleitt varð um, at hetta kanska eisini er medvirkandi til, at kynsspurningurin er sloppin at menna seg so fatalt í útjaðaranum, sum hann í roynd og veru hevur:
at granskarar innan fólkafrøði hava ikki í nóg stóran mun sett hendan spurningin nóg ovarliga á dagsskrá higartil.
Tí allar kanningar vísa, at undirskotið av kvinnum í útjaðaranum er vaksandi, og útlitini fyri bata fá.
Millum klóku høvdini, sum talaðu í Alta vóru norski granskarin Lindis Sloan frá KUN, Center for Kundskab og Ligestilling, Kristianna Winther-Poulsen, cand.mag. og forkvinna í føroysku Javnstøðunevndini, seniorgranskarin Rasmus Ole Rasmussen frá Nordregio og Anna Karlsdóttir, lektorur á Háskóla Islands.
Hesi eru øll samd um, at skulu kvinnurnar støðast betri, er neyðugt, at útjaðarin eisini lagar seg til teirra tørv. Bæði í mun til vinnustruktur og kynsleiklutirnir. Alternativt ganga økini einum vissum deyða í møti - tíverri.
Vit vita, at væl meiri enn helvtin av teimum lesandi á miðnásskúlunum og á fleiri hægri lærustovnum í dag eru kvinnur. Og allar kanningar vísa, at júst hetta við útbúgving og persónligum menningarmøguleikum eru faktorar, sum kvinnurnar hámeta.
Hetta er eisini orsøkin til, at kvinnurnar helst flyta til stórbýir, sum eisini eru universitetsbýir. Við útbúgvingarstovnum fylgja ungdómar, mentanartilboð, frítíðarmøguleikar, meiri javnstøða, meiri modernaðir makar og margfeldi sum heild.
Modernaðar kvinnur
Men, hví flyta kvinnurnar burtur? Og hvat kundu tær hugsað sær var øðrvísi, skulu tær flyta heim aftur? Og hvørjar avleiðingar hevur tað fyri eitt samfelag, at kvinnurnar flyta burtur? Her vísti Kristianna Winther-Poulsen, forkvinna í Javnstøðunevndini, á fleiri ting, sum vit vita hava ávirkan.
At kvinnurnar ynska fleiri mentanar- og frítíðartilboð, betri vælferðartænastur, ein minni siðbundnan og maskulinan arbeiðskultur, fleiri fakligar og persónligar avbjóðingar og so framvegis. Alt viðurskifti, sum tann modernaða kvinnan metir høgt.
Samstundis eru fleiri ting, sum fær kvinnuna at umhugsa at flyta heim, og sum tær, sum búgva í Føroyum, meta høgt. Hetta eru faktorar sum felagsskapurin, tryggleikin, familjan, vinfólkini, stuttu frástøðurnar, náttúran, friðurin og so framvegis.
Forkvinnan í Javnstøðunevndini nevndi eisini hetta við, at føroyskar kvinnur vóru at kalla ósjónligar í almenna rúminum til fyri fáum árum síðani. Og at tær framvegis eru í stórum minniluta í føroyskum politikki. Eisini vísti hon á, at føroyska vælferðarskipanin hevur nógv eftir at bjóða. Hon minnir ikki sørt um suðureuropeisku skipanirnar, har til dømis barna- og eldrarøkt liggja á kvinnunum. Til dømis hevur verið at hoyrt, at visitatiónsnevndirnar innan eldrarøktina kanna um umsøkjarin eigur døtur ella ikki. Tey eldru, sum eiga bert synir ella er barnleys, koma tá framum, tá pláss er.
Eitt annað, sum Kristianna Winther-Poulsen vísti á, var siðbundna tøgnmentanin, har dubultmoralurin ræður. Hetta er slíkt, sum modernaðar, vælútbúnaðar kvinnur ikki tíma at fáast við. Til dømis, tá politikarar siga, at Føroyar eru paradís á jørð, samstundis sum, at avdúking av happing, hatecrimes og insest er vorðin alt vanligari seinastu 10 árini.
Síðsti mohikanin
Á norðurlandinum í Íslandi kenna tey væl til hetta við, at kvinnurnar rýma. Anna Karlsdóttir, er lektorur á Háskóla Islands. Hon greiðir frá, at har er støðan tann, at broytingar fara fram innan traditionellu vinnugreinirnar, til dømis landbúnað og fiskiskap. Samstundis hava risastórar ídnaðarverkætlanir við aluminium og hydro skapt stóran vøkstur á summum økjum.
Men hetta eru arbeiðspláss til mannfólk, sum ferðast til virkini úr øllum økinum – ja, enntá úr øllum heiminum.
Í hesum sambandi hevur Anna Karlsdóttir prátað við nakrar kvinnur um teirra virðir í mun til menningina í økinum, og hvørjar vónir tær hava um framtíðina – bæði persónligar og fyri børnini.
Niðurstøðan av kanningini er, at í fleiri bygdum eru útlitini alt annað enn bjørt, og kvinnurnar rættiliga svartskygdar.
Stóru broytingarnar í fiskivinnuni ávirka sjálvsagt eisini lívsstøðuna í familjunum. Kvinnurnar hava vanliga størv innan tað almenna (útbúgving, umsorgan og mentan), og samstundis hava tær ábyrgd av heiminum, har tær brúka í miðal 40 prosent av tíðini á degnum.
Samanlíknað við mennirnir, brúka teir bert 10 prosent av tíðini til húsligt arbeiði.
Hjá nógvum kvinnum í bygdunum er familjan flutt burtur. Familjan hevur annars verið fremsta insitamentið fyri at verða verandi. Og tá mannfólkini noyðast at ferðast burtur fyri at arbeiða í ídnaðinum, kenna kvinnurnar seg ofta sum tann síðsti mohikanin.
Sambært Onnu Karlsdóttir, bendir alt á, at kvinnurnar eru meiri fleksiblar, tá tað ræður um at skifta starv og at taka útbúgving.
Mennirnir eru eisini mobilir, men mest í mun til at ferðast eftir arbeiði. Tí eru kvinnurnar í dag græseinkjur, eins og í fiskivinnusamfelagnum, har tær vóru sjómanskvinnur.
Men spurningurin er, hvussu leingi tær tíma at verða verandi í einari bygd, har familjan er flutt burtur og maðurin býr á arbeiðsplássinum stóran part av tíðini. Tí umhugsa tær støðuna, tá børnini eru vorðin so stór, at tey skulu undir útbúgving. Júst hetta vegamótið er avgerandi fyri, um kvinnurnar verða eftir ella fara avstað.
Macho ella cand.mag
Ein annars spurningur, sum varð uppi at venda á ráðstevnuni, var modernaði livihátturin, tolsemi og javnstøða í mun til trivna í útjaðaranum. Lindis Sloan, norskur granskari, staðfesti í sínum uppleggi ”It’s all about gender…”, at ein bygd skal hava í minsta lagi eitt bøssapar og ein grafiskan designara!
Í hesum liggur boðskapurin um, at neyðugt er at skapa eitt livandi samfelag, sum kennist lokkandi hjá ungdóminum og serliga teimum ungu kvinnunum, ið eru so ídnar at sleppa avstað til stórbýin.
Hennara gransking í norska útjaðaranum vísir, at ein høvuðsorsøk til vantandi trivnaðin hjá kvinnunum er kenslan av vantandi javnstøðu, og at siðbundnu kynsleikutirnir ræðir kvinnurnar burtur. Tær vilja eisini sleppa at taka lut í politiskum arbeiði og avgerðum.
- Hyggja vit eftir býunum, finna vit eitt stórt yvirskot av kvinnum. Har finna vit eisini universitetini, sjúkrahúsini og stóru miðnámsskúlarnir. Og tú hevur javnari kynsbýtt arbeiðspláss. Á bygd finna vit harafturímóti ein meira kynsuppbýttan arbeiðsstruktur.
- Menn halda tað vera spennandi at fiska, veiða og so framvegis. Kvinnurnar vilja heldur hava eitt meira sosialt umhvørvi við møguleikum fyri útbúgving og mentan, segði Lindis Sloan.
Vinnan má við
Rasmus Ole Rasmussen frá Nordregio, sum er í fer við at kanna fólkafrøðiligu støðuna í Norðuratlantshavi, heldur tað vera ein vansi, at útjaðarin ofta ger vinnuligar og politiskar satsingar, sum venda seg ov nógv til mannfólk.
Hesum tók Lindis Sloan undir við. Hon greiddi í hesum sambandi frá um siðbundnu norsku smásamfeløgini, har ein yvirvági av gomlum dreingjum búgva einsamallir og arbeiða.
Kvinnurnar verða stygdar burtur av mannahørmi frá fiskivinnu, skógarrøkt og landbúnaði, og stórum inntøkugevandi vinnuverkætlanum so sum stál-, olju- og málmídnaði, har útlendskir arbeiðarar virka í styttri tíðarskeið í senn. Men hesir byggja onki lokalsamfelag, og tí kunnu hesar verkætlanir ikki standa einsamallar, men eiga at verða kombineraðar við onnur samleikaskapandi tiltøk, sum eisini geva kvinnunum arbeiði og innihald, so ungu familjurnar kunnu trívast.
Ein partur av loysnini liggur tí í menningini av vælferðarskipanini, granskingarverkætlanum, kreativum vinnum og øðrum økjum, sum lokkar kvinnurnar heim.
Mugu festa røtur
Tað kann bæði vera hugaligt og ikki, tá kanningin hjá Lindis Sloan eisini vísti, at hava kvinnurnar fyrst fest røtur og fingið børn, fara tær sjáldan avstað aftur.
Tí má stóra avbjóðingin vera at lokka kvinnurnar heim á klettarnar aftur, áðrenn tær náa at festa røtur í tí fremmanda. Og so at skapa grundarlag fyri, at tær festa røturnar væl og virðiliga í føroyska mold, tá tær koma heim.
Ella gera, sum fleiri mæltu til á ráðstevnuni í Alta: gera nógv lagaligari útlendingareglur, so onnur fólkasløg kunnu koma her upp og byggja land.
Tí eitt er vist – vælferðarsamfelagið og onnur samfelagsmenning verður ikki lyft av pensiónistum, smábørnum og gomlum dreingjum eina!
--
FAKTA:
Ungdómar á bygd í Grønlandi vórðu spurdir, um teirra ætlanir fyri framtíðina
Dreingir:
11% ætla at verða verandi á bygd í heimkommununi
38% ætla at flyta til ein bý í heimkommuni
22% ætla at flyta í ein annan bý
19% ætla at flyta til Nuuk
12% ætla at leita sær eftir avbjóðingum uttanlands
Gentur:
<1% ætla at verða verandi á bygd í heimkommununi
16% ætla at flyta til ein bý í heimkommuni
18% ætla at flyta í ein annan bý
37% ætla at flyta til Nuuk
29% ætla at leita sær eftir avbjóðingum uttanlands
Rasmus Ole Rasmussen, NORDREGIO, “Why Demography Matters”
--
Hvørji flyta burtur?
• Tey, sum hava pengar, flyta oftari burtur
• Tey við útbúgving flyta oftari burtur
• Húsarhald við tveimum forsyrgjarum flyta ikki so ofta burtur
• Kvinnur flyta oftari enn menn
• Tað er spurningurin um hvat er tað góða lívið, sum avgerð, um um folk fara ella ikki.
Rasmus Ole Rasmussen, NORDREGIO, “Why Demography Matters”
--
Hesir faktorar skulu vera til staðar, skal eitt útjaðarasamfelag yvirliva:
• Javnstøða
• Spennandi størv
• Nærleiki
• Pláss og náttúra
• Eitt bøssapar og ein grafiskur designari …
Lindis Sloan, Demographics in Coastal Communities
- It's all about Gender
--
Greinin "Kvinnurnar rýma undan machomentanini" varð prentað í Sosialinum 13. november 2009.
--


text:
Búmerki fjalir orsøkina til ráman kloakklukt
Dan Klein --- 29.12.2017 - 09:00
Gamlar perlur: Hans Lamhauge: Lukturin er mangan so ringur, at vit kunnu ikki vera inni hjá okkum sjálvum. Vit hava gjørt vart við støðuna hjá kommununi uttan úrslit. Oyggjatíðindi 30 juni 2004:
Hetta røri lá longri uppi. Granni gjørdi dundrandi vrøvl um luktin. Kommunan loysti trupulleikan við at føra rørið longur oman, so lukturin rakti aðrar grannar, og har hevur rørið so ligið síðani. Vit hava eisini verið ein túr eftir Grímsánni. Har er líka ringt. Kanska uppaftur verri. Har kemur kloakkvatnið út millum hús og beint omanfyri Bakkafrost, sum framleiðir fiskaúrdráttir til matna. Meira seinni.....
Teir allar flestu føroyingarnir hava verið í Runavík, og vita eisni av, at kommunan brúkar eina brúgv, sum sítt búmerki, ið javnan er at síggja undir lýsingum í politisku og almennu pressuni.
Brúgvin sjálv er steinsett, pussað og helst reinsað við tannbust, og grasið er sligið so væl sum ein nýbarberaður borgarstjóri ein sunnumorgun í kirkjutíð.
Vit skuldu kortini finna útav, at alt var nú ikki so tespiligt, at henda vakra brúgvin í veruleikanum krógvaði eina óhugnaliga søgu um dálking.
Men fyri uttanfyristandandi er tað ikki so líka til at kenna umstøðurnar annars. Tað máttu vit sanna, tá ið Hans Lamhauge ringdi til okkara og tosaði um ótolandi kloakkskipan, sum rann oman gjøgnum Glyvragjógv, og líka ringt var í Grimsánni. Tað var lukturin frá hesum kloakkskipanum,Hans Lamhauge, ið sjálvur býr á Glyvravegi nr. 3, vildi hava okkum at hyggja uppá.
Fyri at finna staðið, fingu vit ein »prest« hjá Landsverk, at koyra eftir. Funnu vit prestin, funnu vit staðið.
Á prestinum stóð 67, og niðanfyri 610. Hetta merkir, at frá Farstøðini í Havn og inn á Glyvragjógv eru 67 kilometrar, 600 stendur fyri Eysturoynni og 10 er talið fyri høvuðsveg.
Komu vit at standa við »prestin«, so kundi Hans síggja okkum frá køksvindeyganum, var hann ikki hendan leygardagin staddur á bryggjuni og tókst við okkurt hissini, men so kundu vit bara ringja á fartelefon hansara.
Hann var skjótur niðan gjøgnum bøin, og var klárur at leiða okkum ígjøgnum størstu umhvørvisgølu, vit í langa tíð hava upplivað.
Runavíkar Kommuna hevði sanniliga nakað at krógva.
Vit byrjaðu beint niðanfyri Glyvraveg - omanav »67«, har kloakkskipanin munnar út, væl krógvað av høgum grasi, men liturin og lukturin avdúkaði, at hetta var ikki vanligt regnvatn, sum fleyt út her, bara nakrar fáa metrar frá húsinum hjá Hans Lamhauge.
Vit høvdu funnið kelduna til ónøgdina. Frá hesi kelduni gingu vit niðan við Glyvragjógv, og komu framá ymiskt. Har var beinagrind av seyði, onkur deyður fuglur, annað burturkast og mín sann, eisini ein lyktasteyri úr jarni, sum bara var tveittur í gjønnað, umframt alt hitt, sum vanliga sæst sløðast í náttúruni.
Grasið, vit gingu í var so tjúkt, at tað føldist sum ein óstorslig hoppiborg, ella ein útsjora madrass hjá Tobba, at ganga á. Glyvragjógv gongur undir Glyvravegi. Men syndirnar vóru ikki bara í neðra. Báðu megin við í erva komu m.a. el- og teleleidningar út, til mikið misprýði, og helst ikki heilt uttan vanda, skuldi óhappið verið um seg.
Undir Glyvravegi koma vit fram á eitt stórt rør, sum í diametri mundi vera so rúmligt, at pláss var fyri øðrum beininum hjá Kára Post.
Rørið endaði miðskeiðis undir vegnum, og tað, sum kom út, var líka skitið og illaluktandi, sum eitt politiskt sniðálop í valstríði.
Hetta rør lá longri uppi í Glyvragjógv, men granni omanfyri vegin gjørdi dundrandi vrøvl yvir luktin, so kommunan tók bara og fluttið luktin til grannarnar niðanfyri vegin.
Men tá vit so komu niðanum Glyvraveg, var alt umhvørvi sum hamskift.
Áin var gullrein, bøurin »barberaður« og stoltleikin hjá Runavík - brúgvin um Glyvragjógv, stóð pen og prýðilig.
Standandi á brúnni og hyggjandi omaneftir, sást onki til óhumskuna, vit annars høvdu vassa okkum í gjøgnum niðaneftir.
Øll óhumskan lá krógvað undir Glyvravegi og niðanfyri vegin.
Aftaná hesa seansuna, helt Hans Lamhauge, at vit eisini skuldu ganga okkum ein túr yvir til Grimsánnað, sum gongur omanvið markinum til sethús niðanfyri vegin við vakrari og nýslignari grasplenu.
Nakað niðanfyri hesi sethúsini funnu vit millum høgt villgras og aðra óhumsku kloakklitta vatnið og ráma luktin. Ein partur av hesi óhumskuni var leitt úr Glyvragjógv, men restin av kloakkvatninum kom annars frá fleiri hundrað sethúsum omanfyri vegin.
Men beint niðanfyri kloakkmunnan í Grimsánni, síggjast tekjurnar hjá Bakkafrost, sum dag og dagliga arbeiðir við skrøppum ES-treytum til reinføri, tí virkið framleiðir úr fiskaúrdráttum til m.a. Europeiska, og aðrar marknaðir.
Túrurin endaði so inni hjá Hanusi, har konan borðreiddi við nýgjørdum kaffi og køkum.
Undir samrøðuni við tey bæði, fingu vit at vita, at tað var fleiri ferðir komið fyri, at lukturin frá Glyvragjógv var so rámur, at tey kundu ikki vera í húsinum, og enn minni bjóða nøkrum á gátt.
Hanus minnist hendan luktin serliga væl seinastu páskir, og ringdi til borgarstjóran, Rodmund Nielsen, sum lovaði at gera nakað ítøkiligt við ótolandi trupulleikan, og setti seg eisini í samband við teknisku nevnd, sum eisini umsitur umhvørvi. Av einhvørjari orsøk hendir onki meira.
Vit ringdu til Rodmund Nielsen.
- Er tú til enn, spurdi Rodmund Nielsen í hinum endanum.
Hann skilti væl støðuna hjá Hanusi Lamhauge og øðrum, sum dag og dagliga mugu finna seg í deyminum.
Borgarstjórin kendi trupulleikarnar, segði seg hava tosað við Hanus fleiri ferðir, og lovaði, at kloakkviðurskiftini í Glyvragjógv og Grimsánni, skuldi avgreiðast í ár - ikki við samlibrunni, men við at hesar kloakkir verða leiddar út á sjógv?!
Vit kundu so heldur ikki bara okkum:
Rodmund, rennur kloakkvatnið frá tær í Glyvragjógv ella í Grimsánna?
- HA!
Tú, tað veit eg ikki, men tað rennur tann vegin, segði borgarstjórin.
Men Rodmund Nielsen lovaði so at fáa viðurskiftini í rættlag í hesum árinum.
Og skuldi tað verið langt í millum at nakar sær ella hoyrir til borgarstjóran, so vita vit tó øll nú, at hann er til, og við til at forpesta lívið hjá ávísum borgarum í kommununi.
Til kommunan hevur sett propp í óhumskuna, mugu borgarar í kommununi smyrja seg við, at vakra búmerki hjá Runavík, fjalir orsøkina til ráman kloakklukt!


text:
Oddi
Í Suðuroyar Sparikassa ber til at stovna eina Oddakontu, so skjótt barnið hevur fingið p-tal. Tá ið eitt Vøggugávubræv verður fylt út og latið okkum, verður ein Oddakonta stovnað, og barnið fær eina gávu og 100 krónur inn á kontuna frá Odda. Vøggugávubrævið fæst í deildum bankans og skal latast inn, áðrenn barnið fyllir 1 ár, tó kann ein Oddakonta verða stovnað, til barnið fyllir 12 ár.
Til ber bara at stovna eina Oddakontu fyri hvørt barnið.
Her kanst tú rokna, hvat ein føst flyting t.d. hvønn mánað gevur barninum í samansparing.
Føst flyting til Oddakontu kann verða stovnað í netbankanum ella í deildum okkara. Flytingin kann altíð verða sett í bíðistøðu ella verða steðgað.
Oddakontan er bundin, til barnið fyllir 13 ár.
Tá ið barnið er vorðið 13 ár, verður kontan broytt til eina PULS samansparingarkontu, um ikki annað er avtala. PULS samansparingarkontan hevur eisini eina góða rentu.
Tá ið Oddakundi hevur føðingardag, er hann vælkomin inn í eina av deildum okkara at fáa innbjóðingarkort og ballónir til føðingardagin.


text:
Hendan køkan má verða ein av mínum yndis. Hon er so frísk og samstundis júst passaliga søt við lekkra brownie botninum. Altso hon smakkaði væl. Og vakri liturin av bromberunum?? Waaauw! eg eri so positivt yvirraskað. Hetta var ein... Continue reading →
Nú er við at verða nakrir dagar síðani, at vit høvdu heimablídni hjá svigerforeldrunum í Skálavík. Hetta riggaði avbera væl og gestirnir vóru so fittir. Talan var um eitt selskap á 34 fólk, sum búðu á Hotel Skálavík í nakrar... Continue reading →
Soo var ein nýggj uppskrift her! Eg havi sæð onkrar líknandi køkur og helt eg skuldi fara at royna at gera eina. Nú havi eg endiliga fingið husblas at rigga sum tað skal, og tað er sum um ein nýggur... Continue reading →
Hesa samansetingina havi eg hugsað um leingi. Endiliga fann eg eitt høvi at gera hana til. Hetta er ein ordans sukurbumba, og smakkar ótrúliga væl. Um tú ikki hevur stundir til at gera alla køkuna á degnum, kunnu botnarnir báðir... Continue reading →
Nú eru eitt sindur langt ímillum uppskriftirnar, men soleiðis er, tá ein lítil frella fer avstað við tíðini. Hendan uppskriftin er tó sera vælegnað til eina mammu, sum hevur nokk at gera. Tað er ikki neyðugt at deila deiggið til... Continue reading →
Áhh hesin hitin fær okkum at skríggja eftir onkrum, sum kann køla okkum niður. Hvat er tá betur enn ísur? Hesin ísurin inniber alt tað góða. Tú kanst gera hann í fat, sum á myndini her. Men hann hóskar eisini... Continue reading →
Áhh sum mær dámar væl hesa løttu dessertina. Hon er ein sikkur vinnari, sum tey flestu dáma. Hendan dessertin er so løtt at gera, og kann eisini gerast langt frammanundan hon skal borðreiðast. Vit fara bara beint í gongd. ... Continue reading →
Henda vakra køkan er í nýggjasta tilboðsblaðnum hjá Á. Flott ha? Hon er faktisk løtt at gera, og so prýður hon soo væl eitt føðingardagsborð. Køkubotnar 4 egg 150 g sukur 150 g mjøl 1 tsk bakipulvur Set ovnin á... Continue reading →
Ein lekkur og løtt rullukøka slær ongantíð feil. Er tað kanska eitt sindur ommuligt at baka rullukøkur? Møguliga, men tað ger tað bara enn hugnaligari. Hendan er frísk og søt, júst sum okkum dámar tað. Tú kanst saktans koyra annað... Continue reading →
Áhh sum eg havi glett meg at víst tykkum hesa uppskriftina. Hon hevur verið á mínum “to-do lista” alt ov leingi og fyri einari tíð síðani, fann eg endiliga eitt høvi, til júst hesa køkuna. Tað kravdi faktiskt ein innsats... Continue reading →


text:
16-11-2017
Jákup Sverri Kass farin úr starvi sum stjóri fyri Vága Floghavn
P/F Vága Floghavn og Jákup Sverri Kass eru í dag komin ásamt um at enda samstarvið teirra millum. Evy Jacobsen er sett sum virkandi stjóri fyri Vága Floghavn til nýggjur stjóri er settur.
Jákup Sverri Kass hevur verið stjóri fyri Vága Floghavn síðan apríl 2012. Hesi árini hevur stórur vøkstur verið í ferðafólkatalinum, viðurskiftini inni og rundanum flogvøllin eru munandi betraði, samstundis sum talið av vitjandi flogfeløgum er vaksið. Nevndin fegnast um rokkin úrslit, og vil við hesum takka Jákup Sverra Kass fyri tænastuna.
P/F Vága Floghavn


text:
Havnin skal vera grøn, og tí stendur eitt grønt orkuskifti fyri framman, har farið verður út við oljuupphiting og inn við fjarhita og grønum orkukeldum. Ein liður í hesum framtíðarætlanum er, at Fjarhitafelagið í næstum fer at leggja høvuðsfjarhitanetið um alla Havnina. Fjarhitaleiðingar eru lagdar frá Brennistøðini á Hjalla og SEV á Sundi allan vegin suður móti Havnini. Stórir partar av Hoyvíkini hava longu fjarhita, og í 2017 varð høvuðsfjarhitaleiðing løgd oman eftir Villingardalsvegnum og Gundadalsvegnum, umframt aðrastaðni í Havnini.
Tórshavnar kommuna skrivar, at nú er tíðin komin til at leggja fjarhita í Hoydalsvegin, og byrjað verður við Effo í Gundadali og oman móti Finsen. Fjarhitafelagið hevur saman við Tórshavnar kommunu og arbeiðstakaranum gjørt eina arbeiðsætlan fyri hetta arbeiðið, og saman vilja hesi gera sítt til at tryggja, at íbúgvar, stovnar og vinnurekandi í økinum verða órógvað so lítið, sum til ber.
Arbeiðið við at leggja fjarhita er ein rættiliga drúgv verkætlan, og er arbeiðið býtt upp í fimm verkætlanir, sum síggjast á kortinum í viðfesta skjali. Tískil kann roknast við, at ferðslan eftir Hoydalsvegnum verður tarnað hetta tíðarskeiðið. Stór kunningarskelti verða sett upp, sum greitt vísa, hvørji øki verða stongd fyri almennari ferðslu og nær.
Sambært grevstrarætlanini er talan um fimm arbeiðsøki, og hesi ymisku økini verða stongd fyri almennari ferðslu, so hvørt arbeitt verður. Tá ið eitt øki er liðugt, verður farið víðari til næsta, og tá verða undanfarnu øki gjørd so mikið liðug, at koyrandi verður aftur. Atlit verða altíð tikin til, at skiftini millum hvørt arbeiðsøki verða so stutt, sum til ber.
Frágreiðing og kort yvir verkætlanina er at síggja her.


text:
Steinar Patursson
13.07.2016 - 22:45
Ítróttur > Ítróttur > Fótbóltur
Uefa ehvur í dag kunngjørt, hvør átti besta málið í EM 2016, og heldur óvæntað er tað ikki ótrúliga saksasparkið hjá sveisiska Xherdan Shaqiri móti Polandi.
Besta málið varð funnið umvegis atkvøðugreiðslu á heimasíðuni hjá Uefa, og heili 32% høvdu svarað, at málið hjá Zoltan Gera móti Portugal var tað vakrasta.
Á øðrum plássi var málið hjá Christiano Ronaldo móti Wales við 24% av atkvøðunum, honum á baki var Shaqiri við málinum móti Polandi. Á fjórða plássi var finalumálið hjá Éder móti Fraklandi, ið fekk 16%, og á fimta plássi var málið hjá walisiska Hal Robson-Kanu móti Belgia við 5% av atkvøðunum.
Sí málið hjá Zoltán Gera omanfyri.


text:
Orð: Harry Dixon Loes
Týtt: Kajfinn Hammer
1. Mín Frelsari so dýrur kom frá Himli
og gav Sítt dýra blóð á Golgata;
so svárt Hann leið, men vann mær lív og frelsu,
ja, fyri meg og teg Hann lívið gav!
Niðurlag: Á, sig mær meir um Jesus og um Himmalin,
sig mær meir um Jesu kærleika!
Hann, sum skjótt skal koma til at heinta
ta Brúður, sum er klædd í reinleika.
2. Í forbøn gongur Hann til Harrans Trúnu
og biður fyri tær, sum trýr á Hann.
Eg hvíli trygt í Jesu sterku ørmum,
í vón eg syngi um tað, Hann mær vann.
3. Við longsli líti eg fram til Hans komu,
bert Hann kann geva frið, sum varar við.
Alt skaparverkið stundar á Hans komu,
alt Honum, Kongi konga, hoyrir til.


text:
Í samband við dagføringarnar, sum verða gjørdar á Eystara Reinsiverkið hjá Vágs kommunu, verða brúkarar á Nesi bidnir um at kóka vatnið til lýst verður aftur.
Evni: Kunning
Dagføringar á Eystara reinsiverki
Í samband við dagføringar verða gjørdar á brunninum við Eystara reinsiverk, kann óreglusemi verða á vatnveitingini á Nesi og á havnarlagnum.
Eyka-býráðsfundur týsdagin 7. august 2018
Hesi mál verða viðgjørd á eyka-býráðsfundi, týsdagin 7. august 2018 kl. 19.00.
Fólkatalið vaksið við 70 seinastu 5 árini
Gongdin í fólkatalinum í Vágs kommunu hevur verið spakuliga rætta vegin seinastu árini. Tá fólkatalið var uppá sítt lægsta, í september 2013, búðu 1.296 fólk í Vágs kommunu. 1. mai 2018 búðu 1.369 fólk í Vágs kommunu, 70 fleiri enn tað búðu 1. mai í 2013, tá fólkatalið var 1.299.
Ung í arbeiði byrjar mánamorgun 2. juli
Ung í arbeiði hjá Vágs kommunu byrja mánamorgun 2. juli 2018 klokkan 8. Øll møta á býráðsskrivstovuni, húsið uttanfyri Vágs Skúla.


text:
Heri Simonsen 05.08.2018 (21:05)
VIDEO: Hallur legði AC Horsens á odda
Hallur Hansson var við frá byrjan, og hann legði AC Horsens á odda 1-0 tá AC Horsens á heimavølli á CASA Arena leikvøllinum í Horsens spældi javnleik 2-2 ímóti Hobro í dysti í bestu donsku fótbóltsdeildini.
Hallur Hansson legði AC Horsens á odda í 19. minutti tá hann tamdi bóltin við lærinum, sneiddi og meddaði eitt skot sum snýtti Hobro-málverjan, Jesper Rask.
Í seinna hálvleiki sá svart út hjá AC Horsens tá Hobro kom á odda 2-1, men Mikkel Mena Qvist javnaði fyri AC Horsens í 86. minutti, og tryggjaði heimaliðnum eitt stig.
AC Horsens – Hobro IK 2-2 (1-0)
1-0 Hallur Hansson (19.)
1-1 Edgar Babayan (49.)
1-2 Emmanuel Sabbi (70.)
2-2 Mikkel Mena Qvist (86.)
TRÝST á PÍLIN á MYNDINI, og síggj hæddarpunktini frá dystinum millum AC Horsens og Hobro.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Dagfinn Olsen 09.08.2018 (19:53)
Forkunnugt kort frá 1922 undan kavi í Vági
Í farnu viku kom eitt forkunnugt kort yvir Vágs kommunu, eitt tekniskt kort frá 1922, undan kavi í húsunum hjá Petur Dahl, sum var borgarstjóri í Vági frá 1907 til 1014, og aftur frá 1919 til 1930, skrivar vagur.fo.
Eftirkomararnir hjá Petur Dahl í Vági, vanliga nevndur Petur á Gørðunum, hava seinastu árini arbeitt við at seta í stand gomlu húsini hjá Peturi. Ein teirra, sum í dag varir av húsunum, er Magnus Dahl, abbasonur Petur.
Í farnu viku boðaði Magnus frá, at teir høvdu funnið eitt forkunnugt kort í Petursborg, sum húsini hjá Petur á Gørðunum vanliga verða nevnd í Vági. Talan var um eitt tekniskt kort frá 1922.
Kortið er teknað av einum norskum verkfrøðingi, sum Vágs kommuna brúkti sum ráðgeva. Á kortinum eru m.a. fyrstu el-leiðingarnar í Vági teknaðar og eisini sokallaðu “kioskirnar”, sum transformaturstøðirnar hjá elverkinum vórðu kallaðar fyrr, skrivar vagur.fo.
Forkunnugt er eisini við kortinum, at húsini hjá Petur á Gørðunum, eru millum tey ovastu í bygdini. Í dag standa húsini at kalla mitt í Vági.
Petur á Gørðunum var borgarstjóri ella sóknarstýrisformaður, sum heitið var tá, í Vági frá 1907 til 1014 og aftur frá 1919 til 1930. Petur á Gørðunum var undangongu maður burturav m.a. í samband við elverkinum í Botni, sum varð tikið í nýtslu í 1921. Petur á Gørðunum var eisini stovnari av Suðuroyar Sparikassa, Sjúkrakassanum í Vági, og undangongumaður tá tráðbani varð bygdur vesturi á Eiðinum í 1928/1929, skrivar www.vagur.fo.
Á myndini hyggja Magnus Dahl og Dennis Holm, borgarstjóri, at kortinum frá 1922.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
8. september 2012
Rossaflutningur verður Tórshavn-Hirtshals tann 27/09 og Hirtshals-Tórshavn 29/09.
Um nakar skal hava ross við er at boða frá skjótast gjørligt.
Meira info fæst á tlf. 511618
Um nakar skal hava ross við er at boða frá skjótast gjørligt.
Meira info fæst á tlf. 511618
6. september 2012
Um nóg nógv teknað seg verður skipað fyri bussi til og frá ársveitsluni sum verður á 62n Airport Hotel tann 15/9. Tekning fer fram við at senda sms "buss" umframt navn og nøgd á fólkum á tlf. 511618
5. september 2012
Fundur í felagshúsinum mikukvøld 12/09 kl 19.
Hetta verður kunnandi fundur um økið. Nevndin hevur m.a. ætlanir at bannað koyring við trailarum á nýggja asfaltinum fyri at verja asftaltið.
Ætlan er eisini at gera reglugerð fyri økið, hallir og breytir so øll kunna fáa størri gleði av okkara hentleikum. Tí vilja vit fegin hoyra frá limum hvat tit halda um hetta. So verður reglugerð orðað sum síðani helst skal góðkennast á komandi aðalfundi. Aftaná fundin er ætlani at hava ein minni fund fyri eigarar av fjósaeindum 8 til 14 um girðingar.
Møtið fjølment.
Við rossakvøðu nevndin
Hetta verður kunnandi fundur um økið. Nevndin hevur m.a. ætlanir at bannað koyring við trailarum á nýggja asfaltinum fyri at verja asftaltið.
Ætlan er eisini at gera reglugerð fyri økið, hallir og breytir so øll kunna fáa størri gleði av okkara hentleikum. Tí vilja vit fegin hoyra frá limum hvat tit halda um hetta. So verður reglugerð orðað sum síðani helst skal góðkennast á komandi aðalfundi. Aftaná fundin er ætlani at hava ein minni fund fyri eigarar av fjósaeindum 8 til 14 um girðingar.
Møtið fjølment.
Við rossakvøðu nevndin
3. september 2012
Ársveitslan verður í Vágum í ár
Ársveitslan hjá ríðifeløgunum (kunning samb. heimasíðuni hjá Vágaríðingarfelag www.vagaross.dk )
Sum kunnugt verður ársveitslan hjá ríðifeløgunum Vágum í ár. Hon verður 15.09.12 kl 19:00
Vit bjóða øllum vælkomnum til veitsluna, ið verður á 62 N Airport Hotel.
Lagt út av Hans Pauli 0 viðmerkingar
Frámerkir: Tiltøk
2. september 2012
FÚSI FØROYAMEISTARI
Seinasta kappingin um FM var í gjár ! Fúsi og Zacharias R. Jacobsen vunnu heystkappríðingina og gjørdist eisini FM vinnarar. Meira um kappríðingina og myndir kemur seinni.
Abonner på: Indlæg (Atom)


text:
Bygningspartar rundan um rúm, ið vanliga verða upphitað til í minsta lagi 15 °C, skulu gerast soleiðis, at hitamissurin í mesta lagi verður, sum lýst í teiginum:
T > 15°C.
Bygningspartar og bygningslutir rundan um rúm, ið vanliga verða upphitað til meira enn 5 °C og upp til 15 °C, skulu gerast soleiðis, at hitamissurin í mesta lagi verður, sum lýst í teiginum:
5 °C < T< 15 °C:
Vindeygu, hurðar og takvindeygu skulu lúka krøvini í kap. 7.5.
Verður nýtslan av bygningi, sum verður upphitaður, broytt, verða U-virðini í talvuni á næstu síðu somuleiðis nýtt.
Við nýtslu av nevndu U-virðum og linjumissi, sum eru galdandi fyri afturatbygging, sum verður upphitað til í minsta lagi 15 °C, skal samlaða víddin á vindeygum og úthurðum, íroknað ervaljós, glasveggir og lúkur, sum venda út, í mesta lagi vera 22 % av upphitaðu hæddarvíddini í afturatbyggingini.
Í útrokningini verður hæddarvíddin og víddin á vindeygum og úthurðum í handlum o.tíl. í atkomuhæddini ikki íroknað.
Við upphitaða hæddarvídd skilst samlað hæddarvídd av teimum hæddum, sum eru upphitaðar, íroknað møgulig glasrúm, kjallarar og yvirdekkað rúm, sum eru upphitað til í minsta lagi 15 °C.
Bilhús í kjallarahæddini er ikki partur av tí upphitaðu hæddarvíddini.
Við vídd á vindeygum og úthurðum skilst víddin á tí opi, sum vindeygað ella úthurðin verður bygd inn í.
Fyri ervaljós kann yvirflatuvíddin á ervaljósinum nýtast.
Vísast kann til “DS 418, Beregning af bygningers varmetab”.
Verður nýtslan broytt, kunnu byggitøknilig viðurskifti hava við sær, at ásetingarnar í stk. 1-2 ikki kunnu lúkast til fulnar. Aðrar orkuloysnir skulu tá bøta um hetta.
T.d. kann vera trupult at lúka krøvini um linjumiss fyri verandi vindeygu og undirstøði. Í staðin kann ein samsvarandi orkunøgd sparast, t.d. við meirbjálving, sólhitaútbúnaði, hitapumpuútbúnaði ella sólkyknum.
Broytingar av bygningum, sum hava við sær økta orkunýtslu, kunnu fremjast, um samsvarandi orkusparingar verða framdar aðrastaðni. Broytingarnar skulu lúka krøvini í stk. 1.
Ásetingin verður t.d. tikin í nýtslu, um so er, at vindeygavíddin verður økt.
Økta orkunýtslan kann bøtast við t.d. meirbjálving, sólhitaútbúnaði, hitapumpuútbúnaði ella sólkyknum.